..:: ISLOM.UZ ::.. - Ислом террор эмас антитеррордир!!!\nБарчамизга маълумки бугунги кунда ислом ёки мусумлон деганда ғарб халқларининг фикри 2001-йил 11 сентабр воқеаларидан сўнг бир хил яъни “улар терроситлар”. Савол туғилади нега айнан 11 сентабр ҳодисасидан сўнг ғарбнинг исломга бўлган “муносабати” ошди? Нега айнан ўша ҳудкушликдан сўнг мусулмон деганда фақат террорчи тушунила бошлади ?\n1993-йилдан бери АҚШнинг Гарвард Университети профессори Самуел Ҳантингтон ўзининг “Свилизациялар тўқнашуви” деб номланган назариясини олға суриб келмоқда. Унинг фикрича дунёдаги рўй бераётган урушларнинг аксарига диний қарашлар “сабаб” қилиб кўрсатилар экан . Агар тушунарлироқ қилиб айтадиган бўлсак икки давлар орасида ёки бўлмасам икки миллат орасида можарони келтириб чиқариш учун диний ақийдани асосий сабаб қилиб кўрсатиш учинчи томон учун жуда осон ва “арзонга тушади”. Профессорнинг мана шу ғояси кейинчалик эгизак биноларни портлатган шахслар террористлар эмас балки, мусулмон террорчилар деб аташ ва бу “ҳақиқат”ни бутун АҚШ халқига тушунтуриш жуда осон кечди. Натижада Америка Қўшма Штатлари Афғонистон ёки бўлмасам Ироқга бемалол кириб борди. Бу ғоя кутилган натижани керагидан ортиқчаси билан берди. Аммо бу билан Америка халқи 1,5 миллиардга яқин бўлган ислом оламига бошқача кўз билан қарай бошлади. Агар 2001-йилдаги ингилиз журнал- газеталарига бир наз\nар ташлайдиган бўлсак “ислом террористи” бундоқ қилди, “мусулмон киши бундай қилди” деган хабарлага кўзимиз тушади. Гўёки терроризм исломнмг асл ғоясидек, гўёки террор мусулмонларнинггина орасидан келиб чиққандек.\nХўш! Ростдан ҳам бу қарашларнинг тарихи исломга етиб борадими ? ёки бўлмасам Насроний, яҳудий ва бошқа “назариялар”да террор кузатилмаганми ?\nТерроризмни тадқиқ қилиш бўйича мутаҳассис Э.И.Степанов бу масалда қуйидагиларни айтади: “Унинг бошланиши, одатда, ХВИИИ асрдаги франсуз револютсасига ҳамда 1917 йилда Россияда содир бўлган револютсасига олиб бориб тақашади. Аслида терроризм жуда қадим замонда бошланган, амалёти эса турли шаклларда хилма-хил тарихий даврларга ва кўплаб сиёсий оқимларга хосдир”.\nЭ.И.Степановнинг террор ҳақидаги фикри ислом терроризм эмаслигини яққол исботлаб турибди. Сўзимизни янада қувватли қилиш учун яна бир далил келтириб ўтсак:\n1. Фиръавнлар даврида мисрда террор мисрликларниг ўзига қарши ҳам, қул қилиниб, нил соҳилларига кўплаб ҳайдаб борилган халқларга қарши ҳам кенг қўлланилган.\n2. Рим сивилизацияси ўзининг “террорчлик анъаналарига” эга бўлган, бу ҳақда тарихда аниқ-тиниқ маълумотлар сақланиб қолган.Яъни римликлар босиб олган ерларини талаш ва аёвсиз террор йўли билан инсонларни қиличдан ўтказган.\n3. Миллоддан аввалги даврларда Ҳиндистон ва Хитойдаги айриб маҳфий жамиятлар ҳам сиёсий ва радикал терордан “унумли” фойдалана бошлашган. Ҳиндистонда “бўғувчилар” ташкилоти иш олиб борарди, улар ўз қурбонларини ингичга ипак чилвирлар билан бўғиб ўлдиришарди.\nМана азиз бродарлар террорнинг асл келиб чиқиш тарихини қисқача ўрганиб чиқдик!\nТарихдаги бундай воқеалардан шуни билишимиз мумкунки Террор Исломга буткул бегона “ғоя”дир\nШу ўринда яна савол туғилади ! Ислом дини бузғунчлик, ҳудкушликларга қандай муносабатда ? Ҳозирги кунда Мукаммал динимиз антитеррор ишларини олиб боряптими?\nИслом дини пайдо бўлганидан то шу пайтгача одамларни қўрқитиш, суйиқаст қилиш, ўғирлаш ишларини қоралаб бунга қарши жиддий курашган. Кейинчалик йиллар давомида ислом ёйила бошлаб, бутун араб олами, форс кўрфази давлатлари, туркий миллатлар Ислом Халифалигига ўтгач ҳам ҳар бир мусулмон ўз диндошига ва бошқа дин вакилларига адоватда бўлмаслик, аҳл-иноқ бўлиб яшаш қонун даражасига кўтарилган. Шаръий нуқтаи назардан айтсак, насронийлар ва яҳудийларларниг барчаси 1400 йил муқаддам берилган аҳднома асосида яшаб келишаётган эди. Лекин “Жиҳод”, “Шаҳидлик”, “Ҳижрат” сўзларни ўзларига шиор қилиб олган террористлар сал кам бир ярим минг йилдан буён амал қилиниб келинаётган аҳдга қарши юришди. Тўғри террористлар умуман мусулмон кишилар эмас демоқчи эмасмиз, бироқ ўзини “ҳақиқий” мусулмонман деб атаётган жоҳиллар комил,Аллоҳ таолло ва унинг пайғамраига эргашадиган, пайғамбаримиз(с.а.в) айтганларидек ҳақиқий мўмин эмас.Бу сўзимизнинг исботи сифатида Росули Акрам (с.а.в\n)нинг биргина ҳадиси шарифлари кифоя.Набий(с.а.в):” Мусулмон киши мусулмонлар унинг тилидан ҳам ва қўлидан ҳам озор чекмайдоган кишидир”, - деб марҳамат. Бу ҳадисни шарҳлаш, тушунтиришга ҳожат йўқ менимча. Чунки азиз ўқувчимиз нега бу ҳадисни келтирганимизни тушундилар.\nҲозирги таҳликали воқеалар рўй бераётган таҳликали замонда Ислом дини антитеррор ишларини жадаллик билан бошлаб юборган. Бу иш қўлга қурол олиб бузғунчи жоҳилларга қарши курашиш билан эмас балки, мусулмон умматининг етук уламоларининг уларга қарши йўллаган даъватлари, мавъизалари, очиқ хатлари ила бўлмоқда. Камина толиби илм дунё уламоларининг террористлатга хусусан ИШИД ташкилотига йўллаган “Очиқ хат”ини ўқиб чиқиб шуни найтишим мумкинки олимларимиз ҳудкушлара қарши яхшигина “очиқчасига” илмий зарба йўлладилар.Дунё таниган улуғ шайхлар исломга тил теккизишига ҳаққи йўқ бўлган террористларга қарши исломнинг ҳақиқий жамолини кўрсатишга қилишди.126 та турли жойдан келган олим зотлар жам бўлишиб бир ёқадан бош чиқаришди. Бундай илмий тадбирлар ўтказилиб келинган ва келинмоқда, раддиялар берилган ва берилмоқда, уларга қарши китоб ва рисолалар ёзилган ва ёзилиб келинмоқда.\nМана шу сай-ҳаракатларга қаттиқ жидди-жаҳд қилаётганлари минглабдир.Улардан баъзиларнини сиз азиз ўқувчига ҳавола этамиз :\nШайх Воҳид Абдулжавод – Фатво кенгаши.Дорул-ифто,Миср.\nПрофессор, шайх Шавқий Аллом ҳазратлари.Миср оилй муфтийси.\nПрофессор, шайх Абдунносир Абул Басол. Ярмук университети профессори, Урдун.Ал-Ҳабиб Муҳаммад Лутфий бин Али ибн Яҳё. Ислом даъватчиси, Индонезия.\nМарҳум, фазилатли шайх Муҳаммад Содиқ Муҳаммад Юсуф.Ал-Ҳанафий,Исломий даъватчи кўплаб, халқаро исломий ташкилотлар аъзоси, собиқ Ўрта Осиё ва Қозоғистон мусулмонлар идораси Муфтийси, 100дан ошиқ китоблар муаллифи,Ўзбекистон.\nШайх Маҳмуд Аъсад Маданий. Ҳинд уламолар жамиятининг Бош котиби, Ҳиндистон.\nПрофессор Муҳаммад Мухтор ал-Маҳдий. Ал-Азҳар исломий тадқиқотлар профессори, “Шаръий жамият” раиси, Миср.\nПрофессор Саъдуддин ал-Ҳилолий. Қиёсий фиқҳ кафедрасди мудири, Ал-Азҳар Университети, Миср.\nЮқоридаги кўзга кўринган етук уламоларимиз кўплаб топилади, аммо биз шулар билан чикинамиз.\nҲурматли ўқувчи бродарим! Биз бу мавзуда қанча кўп гапирсак шунча оз, шунинг учун ҳам барчамиз Муқаддас бўлган дини Исломни асраб авайлашга бир ёқадан бош чиқаришга ҳаракат қилмоғимиз керак. Бу ҳаракат эса ҳар бир мусулмон инсон ўзини, ўз оиласини бизга бегона бўлган ифлос ғоялардан авайлашлик ила бўлади.\n“Саййид муҳйиддин маҳдум”ўрта махсус ислом билим юрти мударриси Ҳабибуллоҳ домла


19:28 25.11.2020 (Янгиланган 20:05 25.11.2020)\nЯқинда Хитой ОАВлари 2020 йилда Хитойнинг энг сўнгги 9та уезди қашшоқ уездлар рўйхатдан чиқарилганини ва Хитой қашшоқликни енгганини хабар қилган эди.\nДунёда энг кўп сонли аҳолига эга бўлган ушбу мамлакат бунга қандай эришгани ҳақида Дмитрий Косырев мақоласида танишинг.\nМаълум бўлишича йил бошида қашшоқ уездлар сони 832та бўлган. Уларнинг аксарияти Синьцзян, Сычуан ва бошқа провинцияларда жойлашган. Ушбу маълумотларни БМТ озиқ-овқат дастури эксперти доктор Маттиас Холуорт ҳам тасдиқламоқда. Унинг айтишига кўра, сўнгги йилда дунёда енгилган қашшоқлининг 70 % Хитойга тўғри келади. Жами ҳисобда Пекин 700 мингдан ортиқ кишиларни қашшоқликдан чиқарган.\nХитойча қашшоқлик ўзи нима?\nХитой иқтисодчилари рақамлари миқёсида бу шундай кўринишга эга – йилига 11487 юандан (1740 $) кам даромад олган киши қашшоқ ҳисобланади. Бундан кўпроқ даромад оладиганлар эса – оддий камбағаллар ҳисобланади. Энди Хитой қашшоқлик билан эмас – камбағаллик билан курашади.\nКимгадир бу рақам жуда кам кўриниши мумкин, лекин хитойлик мутахассислар мамлакатдаги озиқ-овқат ва истеъмол моллари, турар жой харажатлари ва бошқалардан келиб чиққан ҳолда қашшоқ бўлмаслик учун қанча даромад олиш кераклигини ҳисоблаб чиқишган.\nForeign Affairs ёзишига кўра, АҚШ экспертлари бўлса, “Хитой олдида қиладиган ишлари ҳали кўп” деб ҳисоблашмоқда. Албатта уларнинг гапида ҳам жон бор. Ривожланган давлат миқёсида бу рақамлар жуда кам кўринади.\nЛекин, Хитой тажрибасига диққат билан назар солганда қизиқ ва намунали манзаралар гувоҳи бўлиш мумкин. Албатта ушбу услубларнинг айримлари фақат Хитойга хос бўлиши мумкин.\nХитой харитасига диққат билан назар солганда энг камбағал вилоятлар йирик саноат ва бизнес марказларидан узоқ бўлган, тоғли ва етиб бориш қийн бўлган ҳудудларда жойлашганини кўриш мумкин. Ушбу ҳудудларда камбағалликни енгишнинг энг самарали чораси, бу у ерга йўл қуриш бўлган.\nУндан ташқари ресурслардан самарали фойдаланиш услублари ўйлаб топилган. Масалан “гуруч – балиқ” услуби. Яъни гуруч экишда фойдаланиш режалаштирилган сув ҳавзаларида дастлаб балиқ чавоқлари етиштирилган.\nУчинчидан, Хитойда муаммони ўз номи билан аташ ўринли деб топилган. Масалан, қашшоқ оила учун қуриб берилган уйда “қашшоқ хўжалик” деган ёзув бўлган. Бу уларни камситиш мақсадида эмас, балким уларга кўрсатилган ёрдам, қашшоқликни енгишда қўлланилаётган услублар самарадорлигини ўрганиш мақсадида қилинган. Ана шундай хўжаликлар яхши ривожланиб кетганда, қўшнилар келиб унинг иш услубини ўрганган.\nУмумий қилиб айтганда бугун биз Хитой ҳукуматининг нафақат сўнгги 40 йиллик ҳаракатлар стратегияси натижасини, балким хитой халқининг 1000 йиллик тарбияси, жамиятда яккхонликни тарғиб қилиш эмас, балким муаммоларни биргаликда енгиш фалсафаси натижасини кўрмоқдамиз.\nОлдин Хитойда вазият бошқача эди. Мао Дзе Дун даврида даромад барчага тенг бўлинар эди, ҳамма бир хил – камбағал яшарди. Ҳозир бўлса – у ерда ёрдам ўрнига, кишиларга ўзлари кўпроқ даромад олишлари учун имкон яратилмоқда.\nЯқинда америкалик журналистлардан бири Женет Дейли Хиллари Клинтоннинг машҳур цитаталаридан бирини эсга олганди. Клинтон “Американинг аксарият аҳолисини— basket of deplorables, яъни бир тўплам ахлат”, деб атаган эди. Ўшанда унинг ушбу сўзлари давлатдан ёрдам пули ва турли нафақа оладиганларни умуман аҳолининг камбағал қисмини хафа қилган эди. Улар орасида ҳам демократ ҳам республикачи бўлган. Байден ушбу хатони такрорламаслик учун жуда эҳтиёткор ҳаракат қилди.\nХитой раисининг Ўзбекистонга ташриф буюриши кутилмоқда\nУмуман америкада аҳоли фалсафаси шундай: у ерда барча ўз ҳаётини камбағалликда бошлайди, кейин яхши ишласа – бой бўлади. Агар бирор киши камбағал бўлса – демак айб ўзида. Уларга давлат ёрдам бериб туради, айниқса сайловлар олдида ана шундай қатламга муносабатлар фаоллашади. Чунки номзодларга овоз керак.\nАнглияда ҳам саноати эскириб қолган шаҳарлар, эскин конлар – керак бўлмай қолганда бутунлай унутиб юборилган эди. Ҳеч ким у ерда ишсиз қолган фуқарларга ёрдам беришни ўйламаган эди.\nЖурналист Женет Дейли аҳолининг камбағал қисмини унутиб қўймаслик, муаммоларига жиддий қараш керак деб ҳисоблайди.


Депутат аёл теграсидаги машмашалар илдизи қаерда?\n13 май 2021, Тошкент вақти: 14:22\nЎзбекистон Олий Мажлиси Қонунчилик палатасининг одам савдосига алоқадорлик, ҳужжат сохталаштирганликда айбланаётган депутати Матлуба Бурхонова ўзига қўйилаётган айбловларни инкор қилмоқда.\nДепутат “Uzmetronom.com” сайтига электрон мактуб йўллаган. Сайт чоп этган мактубида М.Бурхонова бир неча кун муқаддам айрим электрон нашрларда у ва оиласи жиноий қилмишлари ҳақида берилган маълумотларни Ўзбекистон махсус хизмати томонидан тарқатилган ёлғон, деб атаган.\nҚонунчилик палатасининг халқаро алоқалар қўмитаси аъзоси М.Бурхонова уни қидираётган журналистлар учун топилмас амалдорга айланганича қолмоқда.\nПалата қабулхонасидан олинган жавобга кўра, у ишда.\n“Матлуба опа ишда. Ҳар ҳолда биздаги қоғозларда кўрсатилишича, ишга келган. Эҳтимол, иш билан қаёққадир чиққандир ёки мажлисдадир”,- деди қабулхонадагилар.\nЯъни у расман ишда-ю, бироқ уни топишнинг имкони йўқ.\nМ.Бурхонова теграсидаги шовқин эса кучайгандан кучайиб бормоқда. Унинг “Uzmetronom.com” сайтида чоп этилган мактубига кўра, у ва оиласининг жиноий қилмишлари ҳақида Интернетда тарқатилган маълумотлар Ўзбекистон махсус хизмати томонидан тўқилган ёлғондир.\nТаҳририятда электрон мактуб йўллаган, аммо бевосита алоқага чиқишни истамаган депутатнинг фикрича, шахсан унга қўйилган айбловлар муқаддам товламачилик учун судланган ва ишсиз юрган одамлардан куч ишлатиш йўли билан олинган. Унинг Ўзбекистон Бош прокуратурасида узоқ йиллар ишлаган катта ўғли Темир Умуров эса туҳмат билан ишдан бўшатилган.\n“Менинг катта ўғлим прокуратура органларидаги фаолияти давомида бирор марта интизоми учун эътироз эшитмаган, аксинча Навоий вилоятидаги энг яхши терговчилардан бири бўлган. Ўзбекистон Бош прокуратурасида давлат аҳамиятига молик ишлар, масалан, Андижон воқеалари етакчилари, вилоятнинг собиқ ҳокимлари ва бошқаларнинг иши бўйича тергов олиб борган. У Мустақилликнинг 15 йиллиги кўкрак нишони олган, 2006 йил якуни бўйича Ўзбекистондаги энг яхши терговчи, деб топилган. Наҳотки, унга шу мукофот ва унвонларни бериш чоғида Миллий хавфсизлик хизмати барча моддалар бўйича уни текширмаган бўлса?! Қандай қилиб махсус хизмат ходимлари бир гиёҳвандни республиканинг энг яхши терговчиси номзодлигига ўтказиб юборган бўлиши мумкин?”- дея эътироз билдиради “Uzmetronom.com”да чоп этилган мактубда депутат.\nДепутат теграсидаги машмашалар юзасидан Қонунчилик палатаси ҳам сукутда. Ўзбекистонда амалдорлар, шу жумладан, депутатлар ҳам коррупция, ҳужжатларни сохталаштириш каби жиноятлар билан шуғулланиши, камида шундай жиноятларга алоқадор бўлиб чиқиши кўп учрайдиган ҳол. Аммо Олий Мажлис депутати ва унинг оиласи жиноятлари энг арзимас жиҳатларига қадар батафсил айтилиб, айнан хориж учун мўлжалланган Интернет нашрларда бу қадар шармандали фош эшитилиши деярли илк бор содир бўлмоқда. Эслатиш жоиз, бунга қадар коррупцияда айбланган юқори лавозимдаги амалдорлар устидан судлар ёпиқ эшиклар ортида ўтган ва бу жараёнларга оид маълумотлар ўта махфий тутилган эди.\nАйнан М.Бурхонова жиноятларининг фош этилиши боиси нимада, деган саволга жавобан эса ҳануз тахминларгина тилга олинмоқда. Биринчи тахмин унинг кўп йиллар давомида Ўзбекистон Бош прокуратурасида ўта муҳим масалалар бўйича терговчи бўлиб ишлаган, хусусан, Андижон воқеалари бўйича тергов олиб борган ўғли Темур Умуровнинг ишдан олиниши билан боғлиқдир. “Uzmetronom.com” исмини ошкор этмаган манбасига таяниб, бу терговчи ўғил ишдан, айтилгани каби гиёҳвандлиги учун эмас, балки катта миқдорда пора олгани учун олингани ҳақида ёзди. Аммо пора олган биргина шу терговчимикин?\n“Албатта, йўқ. Бундай органларда порахўрлик ҳақида жуда кам гапирилади. Менимча, бу Ўзбекистон ҳукуматидаги турли гуруҳлар ўртасида юзага келган навбатдаги можаро билан боғлиқ. Бундан ташқари, терговчи ўғил қайсидир тор доирада Андижон воқеалари ҳақида гапириб қўйгандир. Бундай терговчилар орадан неча йил ўтишидан қатъи назар, барибир ҳибсга олинади ва қариндош-уруғлари ҳам қатағонга учрайди”,- дейди ўзбекистонлик сиёсий таҳлилчи, собиқ дипломат Тошпўлат Йўлдошев.\nАйни фикрни депутат М.Бурхоновани билвосита танийдиган ўзбекистонлик кузатувчи, шоира Дилором Исҳоқова ҳам тасдиқлайди. У ўз вақтида М.Бурхонованинг Ўзбекистон расмий оммавий ахборот воситаларида кўп бора мақтаб кўрсатилганини ҳам эслайди.\n“Шубҳа йўқки, депутат М.Бурхонованинг ўзи ва ёки юқори лавозимларда ишлаётган оила аъзолари кимнингдир йўлини кесиб ўтган. Акс ҳолда, асл касби текстил саноати мухандиси бўлган бу аёл қандай қилиб узоқ вақт ЗАГС бўлими мудири бўлиши мумкин ва қандай қилиб бу лавозимда одам савдоси билан шуғулланган? Энг муҳими, бу ишлар кеча юз бериб, бугун ошкор бўлаётгани йўқ-ку! У ҳатто депутат бўлиб сайланмаган кезларда бўлган бу жиноятлар қандай қилиб Ўзбекистон ҳуқуқ-тартибот идоралари назаридан четда қолган бўлиши мумкин?”- дейди Дилором Исҳоқова.\nЎзбекистонлик мухолифат вакиласи Нигора Ҳидоятова эса Ўзбекистон парламенти депутати ортидан, афтидан, буюртма асосида бундай шов-шув кўтарилиши ҳукумат олий эшелонларида яна бир катта воқеа олдидан нишона бўлиши мумкин, деб ҳисоблайди.\n“Фикримча, Матлубадан кейин ҳам унинг даражасидаги амалдор ишдан олинади ва бу юқори эшелонларда кутилаётган қанақадир ўзгаришлардан далолат. Балки қандайдир катта мулкни хомталаш қилиш бошлагандир. Бу депутатнинг турмуш ўртоғи Навоий кон-металлургия комбинати раҳбарларидан бири эканини ҳам эътиборга олиш керак”,- дейди Нигора Ҳидоятова.\nМ.Бурхонованинг асл касби текстилчи. Депутат бўлиб сайлангунга қадар узоқ вақт Навоий шаҳри ЗАГС – Фуқаролик никоҳларини қайд этиш бошқармаси бошлиғи бўлиб ишлаган. Оилали, иккита фарзанди бор. Катта ўғли Темур Умуров Ўзбекистон Бош прокуратурасида катта терговчи бўлиб ишлаган, 2007 йил августда ишдан олинган. Кичик ўғли эса хусусий бизнес билан шуғулланган. Жорий йилнинг 17 январь куни бир қатор жиноятларда айбланиб, 8 йилга қамалган. Депутатнинг турмуш ўртоғи Талъат Умуров эса Навоий кон-металлургия комбинатида раҳбарлик лавозимларидан бирида ишлаган ва маълум бўлишича, ҳозир ҳам ишламоқда.


24-ноябрьде Қарақалпақстанда қар жаўыўы мүмкин. Ҳәпте даўамында қандай ҳаўа райы күтилмекте? » KarInform\n24-ноябрьде Қарақалпақстанда қар жаўыўы мүмкин. Ҳәпте даўамында қандай ҳаўа райы күтилмекте?\nБүгин республикамыз аймақлары үстиндеги антициклонның суўық перифериясы күшлене баслады, республикамыздың барлық аймақларында ҳаўа райы ашық болып, ҳаўаның температурасы 2 градус суўықтан 3 градус жыллыға шекем бираз көтерилди.\n«Өзгидромет»тиң хабар бериўинше, 24-25-ноябрь күнлери республикамыз аймақларына Қазақстан аймақларынан және ҳаўа массалары кирип келиўи күтилмекте. Бирақ, бул массалар алдынғысындай оншелли суўық болмайды. Бул ҳаўа массалары нәтийжесинде 24-ноябрьде Қарақалпақстанда айрым жерлерде бираз қар жаўыўы мүмкин. Ҳаўа бултлы болып, айрым жерлерге думан түсиўи мүмкин.\nҲаўаның температурасы 24-ноябрьде түнде 5-10 градус суўық, күндиз 2 градус суўықтан 3 градус жыллы аралығында болады.\n25-ноябрьде ҳаўаның температурасы түнде 0-5 градус суўық, күндиз 2 градус суўықтан 3 градус жыллы аралығында болады.\n26-ноябрьде антициклон перифериясы артқа шегинеди. Республикамыз аймақларына дерлик жыллы ҳаўа массалары кирип келеди. Республика бойлап жаўын-шашынларсыз ҳаўа райы болыўы күтилмекте. Түнде суўық бираз күшсиз болады ҳәм 0-5 градус суўықты қурайды, күндиз ҳаўаның температурасы 7-10 градус жыллыға шекем көтериледи, бул температураның нормалық көрсеткишлерине жақын болып есапланады.\n27-ноябрьде Қарақалпақстан аймақларына Кавказ аймақларынан ығал ҳәм суўық ҳаўа массалары кирип келиўи менен айрым жерлерде қар жаўыўы мүмкин. Ҳаўаның температурасы түнде минус көрсеткишлерге шекем бираз көтериледи, күндиз 5-10 градус жыллы әтирапында болады.\n28-нобярьде Қарақалпақстанда жаўын-шашын болыўы күтилмейди. 27-28-ноябрь күнлери айрым жерлерде самалдың тезлиги 15-20 м/с қа шекем күшейиўи күтилмекте. Ҳаўаның температурасы түнде 3 градус суўықтан 2 градус жыллы аралығында, күндиз 2-7 градус жыллы болады. Айрым жерлерге думан түсиўи мүмкин.\nАвтордың түсирген фотосы.\nБатыс Қазақстан арқалы суўық ҳаўа массалары к ...\nШемби ҳәм екшемби күнлери республикамыз аймақларына ...\nҚарақалпақстанда қар жаўыўы күтилмекте: «\nЕртең Қарақалпақстанға Россия аймақлары ...\nДем алыс күнлери ҳаўаның температурасы ноль градусқ ...\nМен нақыл-мақаллардан жүдә көп нәрсени, басқаша айтқанда – анық пикирлеўди үйрендим


Нагельсманн: «Атлетико»дан кўпроқ имкониятларга эга бўлдик. «ПСЖ» билан ўйинга ҳам режамиз бор»\n«Лейпциг» бош мураббийи Юлиан Нагельсманн Чемпионлар Лигаси 1/4 финалидан ўрин олган «Атлетико»га (2:1) қарши ўйиндан сўнг ўз фикрлари билан ўртоқлашди.\n«Биринчи бўлимда жуда кўп вазиятлар яратмадик. Аммо яхши ҳимояландик.\n«Атлетико»га қарши ўйинларда майдоннинг учинчи қисмида кўп имкониятларга эга бўлиш қийин. Аммо буни уддаладик, рақибда эса имкониятлар деярли бўлмади.\nКейинги босқичга чиққач, кўпроқ нарсани хоҳлашингиз табиий ҳол. Бугун хурсандмиз, эртадан «ПСЖ» билан ўйинга эътибор қаратамиз. Олдинда яна бир қийин баҳс кутиб турибди, аммо режамиз бор», – деб Нагельсманнинг сўзларини келтиради УЕФА расмий сайти.


Истанбулда Гулен тарафдорлари иши бўйича биринчи суд жараёни бошланди\n18:21 / 27.12.2016\nИстанбулда Туркиядаги ҳарбий тўнтарув ҳаракатида айбланаётган Фатҳуллоҳ Гуленнинг террорчи ташкилоти (FETÖ) тарафдорлари иши бўйича биринчи суд жараёни бошланди. Бу ҳақида Анадолу нашри хабар берди.\nСудланувчиларнинг 29 нафари полиция ходими бўлиб, уларнинг 25 нафари ҳибсга олинган. Ҳарбий тўнтарув ҳаракати содир этилган кун судланувчилар давлат раҳбарининг Истанбулдаги Тарабья туманида жойлашган "Хубер" қароргоҳини ҳимоя билан таъминлаш буйруғига итоат қилишдан бош тортишган.\nПолициячилар шунингдек мамлакат конституцион тизимини ўзгартиришга уринишда айбланмоқда.\nИстанбул прокуратураси томонидан тайёрланган 59 саҳифали ҳужжатга кўра, судланувчилар давлат раҳбари ҳимояси учун қароргоҳга йўл олиш буйруғига итоат этмаслик билан бирга ўз хизматдошларини ҳам улардан ўрнак олиб, тўнтарув ҳаракатига қарши чиқмасликка чорлашган.\nПрокуратура 21 нафар полициячига умрбод қамоқ жазоси, 8 нафарига эса - 15 йиллик қамоқ жазосини талаб қилган.\nТуркия суд Фатҳуллоҳ Гулен тарафдорлари


Шоҳжаҳон Эргашев қийин кечган жангда ғалаба қозонди | Musofir.ru\nШоҳжаҳон Эргашев қийин кечган жангда ғалаба қозонди\nМуаллифдан, Янгиликлар, ҲужжатларComments: 0\nПрофессионал бокснинг супер енгил (-63,5 кг) вазн тоифасида рингга чиқаётган ўзбекистонлик Шоҳжаҳон Эргашев (16-0, 14 КО) ўзининг навбатдаги жангини ўтказди.\nКанзасдаги Малвейн шаҳрида бўлиб ўтган бокс кечасида у америкалик Майкал Фоксга (19-1, 5 КО) қарши рингга чиқди. Рақибидан 14 см пастроқ бўйга эга бўлган Шоҳжаҳон Эргашев (179 см унинг бўйи, Фокс 193 см) тарозида роппа-роса 64,4 кг тош босди. Қизиғи унинг рақиби Фокс ҳам худди Эргашев каби 64,4 кг вазнда қайд этилган эди.\nСупер енгил вазн тоифаси қоидаларига кўра, боксчи жаҳон чемпионлиги камари учун 63,5 кгдан ўтиб кетмаган вазнга эга бўлиши лозим. Рейтинг жангларида эса икки рақиб промоутерлари келишуви билан вазн танлови ўзгариши мумкин Эргашев ва Фокс промоутерлари жанг олдидан айнан -64,4 кг (142 lbs) бўйича келишиб олишганди. Тарозида айнан шу кўрсаткич икки спортчида ҳам бир хилда қайд қилинди.\n10 раунд давом этган жангда Шоҳжаҳон бироз устунликка эга бўлди ва бу якунда ҳакамлар очколарида ҳам ўз аксини топди. Учрашув АҚШнинг Showtime телеканали ҳамда Ўзбекистон МТРК тасарруфидаги Sport телеканали орқали трансляция қилинди.\nУч нафар ҳакам бир овоздан 96-94, 98-92, 98-92 натижалари билан Эргашев ғалабасини қайд этди. Натижада Шоҳжаҳон Эргашев ўзининг профессионал боксдаги 16-ғалабасини қўлга киритди.


Эронга кимнинг термаси мағлуб бўлди? Ёхуд миллий ва шахсий терма жамоалар ҳақида « Ўзбекистон Халқ Ҳаракати\nЭронга кимнинг термаси мағлуб бўлди? Ёхуд миллий ва шахсий терма жамоалар ҳақида\n07 October 2016 - 11:15\nСарлавҳага чиқарилган саволга дарров жавоб бераман! Кеча, 2016 йил 6 октябрь куни, Эрон миллий терма жамоасига Ўзбекистон миллий термаси эмас, шу термани расман қўлга олиб, унга футболчи танлашда нохолислик қилаётган шахслар ва уларнинг “ёқимтой”ларидан иборат бир гуруҳ футболчилар мағлуб бўлишди.\nҲа, кеча эронликларга ўзбек миллатининг термаси эмас, Самвел Бабаяннинг “терма”си мағлуб бўлди. Термани собиқ менеджерга топшириб қўйган Мираброр Усмонов мағлуб бўлди.\nМен миллий ва шахсий терма жамоалар ўртасидаги тафовутлар ҳақида ўз фикрларимни билдирмоқчиман. Шахсий “терма” жамоаларга бош мураббийнинг ёқимтойлари, келаси йил мураббийга қадрдон клубда ўйнашга ваъда берган ёки чет эл клубларига бош мураббий орқали ўтиш илинжида юрган футболчилар чақирилади. Миллий терма жамоага эса бугуннинг энг кучлилари чақирилади.\nТасаввуримдаги Ўзбекистон миллий терма жамоаси кеча Эронга қарши ўйнаган Бабаян “термаси”дан анча кучли. Менинг тасаввуримдаги миллий термамизда Шуҳрат Муҳаммадиев, Фозил Мусаев, Темурхўжа Абдуҳолиқов, Санжар Турсунов каби футболчиларга жой бор. Бабаяннинг “термаси”да эса бундай футболчиларга жой йўқ.\nМенинг тасаввуримдаги миллий терма жамоада дарвозани форс клубида заҳирада ўтириб, “Пахтакор”га қайтиб келган Александр Лобанов эмас, “Локомотив” дарвозабони Игнатий Нестеров қўриқлайди.\nМенинг тасаввуримдаги миллий терманинг хужум чизиғида Ўзбекистон чемпионатида тўпурарлик қилаётган Темурхўжа Абдуҳолиқов ўйнаган бўлар эди. Бабаяннинг “термаси”да эса бу йигитга ўрин йўқ! Бечора Темурхўжа бир пайтлар “Пахтакор”дан хориж клубига кетаётганда “халқ жамоаси”нинг устози кейинчалик терма жамоага ҳам устоз бўлишини билмаган, албатта!\nСанжар Турсунов ҳам бир пайтлар “Пахтакор”да заҳирада қолиб кетаётганидан норози бўлиб, Россия клубига кетиб қолган. Фалакнинг гардиши билан “Пахтакор” мураббийлари штаби кейинчалик термага кўчиб келишини у бечора ҳам қаердан билсин?!\nБабаяннинг “термаси”да хужумда терма учун бу йил биронта ҳам гол урмаган Игорь Сергеев туширилмоқда. Сергеев деганлари Бабаяннинг термасида “VIP-forward”га айланиб қолди: йил бошидан бери терма ўйинларида кўплаб хатоларга йўл қўйса ҳам, вазиятлар ярата олмаса ҳам, гол урмаса ҳам, термага чақирилаверади, ўйинларда асосий таркибда майдонга туширилаверади.\nЎзбекистоннинг энг кучли ярим ҳимоячиларидан бири Жалолиддин Машарипов менинг тасаввуримдаги миллий терма жамоага саралаш баҳсларининг учинчи босқичи учинчи ўйинига эмас, биринчи ўйинига чақирилади ва майдонга иккинчи таймда эмас, ўйин бошидан туширилади. Бабаяннинг “термаси”га эса бу футболчи мухлислар ва журналистларнинг норозилиги авжига чиққачгина чақирилади ҳамда бой берилаётган ўйинни қутқариш учунгина заҳирадан майдонга туширилади.\nСтанислав Андреев каби ўйинчилар менинг тасаввуримдаги миллий терма жамоага ҳатто “ball-boy”ликка, яъни тўп келтирувчиликка ҳам чақирилмайди! Бабаяннинг “термаси”да эса бу йигит ҳар доим 18-таликка кириб келмоқда.\nМиллий термамизнинг тасаввуримдаги таркибида ҳаводан ва ердан келаётган тўпларни тўхтата олмайдиган Элдор Шомуродов ва Отабек Шукуров деган ўйинчиларга ҳам жой йўқ. Самвел Вячеславович эса ушбу футболчиларни “терма”га чақиргани-чақирган. Ёки бу ўйинчилар келаси мавсумда “Пахтакор”га ўтишга ваъда беришдимикан?\nКечаги ўйинда ўнг қанот ҳимоясида кўплаб қўпол хатоларга йўл қўйиб, охир-оқибат эронликларнинг ягона голига олиб келган қоидабузарликни амалга оширган Ислом Тўхтахўжаевдан “Насаф” ҳимоячиси Шуҳрат Муҳаммадиевнинг қаери кам? Балки унинг камчилиги “Пахтакор”да эмас, “Насаф”да ўйнаётганлигидир? Ахир шу позицияда довдираб ўйнаган Ислом Тўхтахўжаевдан “Бунёдкор” фаҳрийси Акмал Шораҳмедовнинг “ўлиги” ҳам яхшироқ-қу!\nЎйиндан олдинги матбуот анжуманида мен Самвел Бабаяндан: “Сурия ва Қатар термаларига қарши ўтказилган ўйинларда ўнг қанот ҳимояси вазифасини бажарган Ислом Тўхтахўжаев жуда кўп хатоларга йўл қўйди. Бунинг натижасида рақиблар ўнг қанотимиздан ҳар бир ўйинда 3-4 маротаба ёриб кириб, хавфли хужумлар ташкил қилишди. Тўхтахўжаевнинг ўрнига бошқа ҳимоячини ўйнатишннг иложи йўқми?” – деб сўрадим. “Пахтакор”нинг собиқ менеджери: “Ислом Тўхтахўжаев унг қанотда ўйнашга секин аста мослашиб боряпти. Ўз хатолари устида ишламоқда. Бугунги кунда Тўхтахўжаев бу позицияда алмаштириб бўлмас ўйинчи!” – деб жавоб берди.\nМарказий ҳимоячи Ислом Тўхтахўжаевнинг ўнг қанот ҳимоясига қандай қилиб мослашиб бораётганини, ўз хатолари устида қандай ишлаётганини, “бу позицияда алмаштириб бўлмас ўйинчи” эканлигини кечаги ўйинда кўрдик. Бабаяннинг “алмаштириб бўлмас ўйинчи”сининг оёғига тўп келиб тушган эди, ўйинчи нима қилишини билмасдан тўпни аутга тепиб юборди.\nЧунки Ислом Тўхтахўжаев қанот ҳимоячиларига хос ишларни – қанотдан ҳужум бошлашни ёки бошланган ҳужумга ёрдам бериш деган нарсаларни билмайди-да! Марказий ҳимоячи Тўхтахўжаев авваллари асосан тўпни олиб қўйиш билан банд бўлган! Бошланғич тезлиги “ҳафа”! Шунинг учун ҳам ўтган уч ўйинда у рақиб ярим ҳимоячилари ва хужумчиларининг ортидан етолмай ҳалак бўлди.\nЭронликларга қарши ўтказилган кечаги ўйинда биргина Тўхтахўжаев эмас, Азиз Ҳайдаров, Сервер Жепаров, Игорь Сергеев, Сардор Рашидов, Отабек Шукуров, Элдор Шомуродовлар ҳам расво ўйнашди. Сервер билан Азизга кейинги учрашувларда жавоб берса ҳам, бўлади, менимча. Уларнинг ўрнида ҳатто Жавоҳир Соҳибов ва Жамшид Искандаров ҳам тезроқ, аниқроқ ҳаракат қилишса керак.\nКечаги ўйиндан кейинги матбуот анжуманида Самвел Бабаян мағлубиятнинг асосий сабаби сифатида майдон марказида яратувчанлик бўлмаганини, яратувчанлик бўлмаганининг сабаби сифатида эса Одил Аҳмедовнинг йўқлигини кўрсатди. Мен унинг бу гапларига мутлақо қўшилмайман.\nЧунки Одил Аҳмедов иштирок қилган дастлабки икки учрашувда (Сурия ва Қатарга қарши ўйинларда) ҳам майдон марказида яратувчанлик бўлмаган эди. Ўша ўйинларда ҳам термамиз майдон марказида бўш ўйнаб, рақиб дарвозаси томон жуда кам хужум уюштириб, жуда кам зарба берган эди. Тасодифий икки гол эвазига ғалаба қозонилган эди. Хуллас, Бабаян “термаси” фақат Эронга қарши ўйинда эмас, ўтказилган учта учрашувнинг барчасида ўта сифатсиз, ланж ўйин намойиш қилди. Мана шундай ўйин фақат кечаги ўйиндагина ҳисобда акс этди.\nСамвел Бабаян Ўзбекистон миллий терма жамоасига бош мураббий қилиб тайинлангач, дарров журналистлар билан учрашув ташкил қилган эди. Суҳбат давомида мураббий: “Бу терма жамоа меники эмас, ҳаммамизники, халқимизники”, – деган гапни икки-уч марта такрорлади. Янги мураббийнинг бу сўзларидан кўпчилик ҳурсанд бўлган эди.\nЛекин кейинчалик бу гаплар шу ерда гаплигича қолиб кетди. Чунки Бабаян терма жамоанинг расмий ўйинларига халқимиз кутган футболчиларни эмас, ўзининг қарашларига мос ўйинчиларни, асосан, амалдаги ёки собиқ “пахтакор”чиларни жалб қила бошлади. Самвел Вячеславович бир учрашувда таркибда 7 (!!!) нафар “пахтакор”чини туширганига ҳам гувоҳ бўлдик.\nСамвел Бабаян Хитойга қарши ўтказиладиган учрашувга ҳам ўзининг “алмаштириб бўлмас” футболчилари Ислом Тўхтахўжаев, Игорь Сергеев, Александр Лобанов, Станислав Андреев ва бошқаларни чақиришига шубҳам йўқ. Менимча, Бабаян “термаси”нинг таҳминий таркибини фақат журналистлар эмас, балки оддий мухлислар ҳам олдиндан айта олишади.\nБундай “терма”лар фақат бизда эмас, бошқа мамлакатларда ҳам тузилган. Шахсий “терма”лар ҳамиша мағлубиятларга юз тутиб, жиддий мусобақаларда шарманда бўлишган. Охирги Европа чемпионатида иштирок қилган Туркия ва Россия терма жамоаларининг қисматини мисол тариқасида келтирса бўлади.\nТуркия термасининг асосини фақат Истамбул клублари футболчиларидан шакллантирган Фотиҳ Терим жанобларининг “термаси”ни туркияликлар “Истамбул терма жамоаси” деб номлашди. “Истамбул терма жамоаси” Европа чемпионатида қандай “кароматлар” кўрсатганидан кўпчиликнинг хабари бор.\nРоссия термасининг асосини амалдаги ва собиқ “армиячи”лардан ташкил қилган Леонид Слуцкий жанобларининг “термаси”га эса россияликлар “ЦСКА терма жамоаси”, – деб ном қўйишди. “ЦСКА терма жамоаси” Европа чемпионатида қандай шарманда бўлгани барча журналисту мухлисга аён.\nАфсус-ки, Терим ва Слуцкий юрган йўлдан бораётган мураббийлар фақат Туркия ёки Россияда эмас, бошқа мамлакатларда ҳам бор. Ўша бошқаларнинг “терма”лари ҳам бир кун келиб шарманда бўлишига ишончим комил. Чунки бундай “терма”лар адолат ва холислик асосида эмас, “жаноблар”нинг шахсий симпатия-антипатия, муҳаббат-адоват, манфаат-ғаразлари асосида ташкил қилинади.\nХудо кўрсатмасин, ана шундай бўлса, мен учун амалда ўша “жаноб”ларнинг шахсий “терма”ларигина шарманда бўлишади, мазкур “жаноб”ларни бош мураббий қилиб тайинлаган одамлар шарманда бўлишади.\nЛекин минг афсус-ки, Худо кўрсатмасин, иш шунгача етиб борса, барибир “жаноб”ларнинг шахсий “терма”ларининг эмас, расман миллий терма жамоаларнинг ҳамда оддий мухлисларнинг юзи ерга қарайди.\nХуллас, Худо кўрсатмасин, иш шунгача етиб борса, футболчиларни ўзларининг шахсий “терма”ларига чақириб, хориж клубларига сотиш ҳақида қайғураётган тадбиркор жаноблар эмас, миллат ва унинг бош жамоаси ҳақида чин дилдан қайғураётган оддий одамлар азобланишади.\n2016 йил 7 октябрь


Фаластин раҳбари Маҳмуд Аббос Ғарбий соҳилда Исроил қўшинларининг фаластинлик жангарини отиб ўлдирганидан сўнг бошланган зўравонликларни қоралади ва аҳолини босиқликка чақирди.\n27 феврал 2021, Тошкент вақти: 21:49\nАйни пайтда Аббос¸ Ғазода турли Фаластин гуруҳларининг фавқулодда учрашувини ҳам чақирди.\nМазкур учрашувда¸ Исроил ва Фаластин жангарилари уюштираëтган ўзаро ҳужумлар сабаб таҳдид остида қолган ўт очмаслик ҳақидаги норасмий келишув тақдири муҳокама этилади.\nҲамас сиëсий қаноти раҳбари Холид Машал¸ ўз гуруҳи сешанба кунги воқеаларга қарамай¸ сулҳ келишувини бузмаслигини билдирди.\nСешанба куни фаластинлик худкуш ҳужумчининг Нетаня шаҳрида ўзини портлатгани оқибатида¸ беш исроиллик ўлдирилди. Бунга жавобан Исроил ҳарбийлари уюштирган чоршанба кунги ҳужумдан бир фаластинлик полициячи нобуд бўлди.


Ўзбек депутатлари туркийзабон эмасми?\n29 май 2022, Тошкент вақти: 02:09\nТуркийзабон халқлар Парламент ассамблеясида Ўзбекистон ва Туркманистон вакиллари иштирок этмади.\nТуркийзабон халқлар Парламент ассамблеясида Ўзбекистон ва Туркманистон депутатлари иштирок этмади. Кузатувчилар¸ ҳақиқий парламент йўқ жойда¸ улар иштирокини таъма қилиш ҳам маънисиз¸ демоқдалар.\nОзодлик мухбири суҳбатлашган таҳлилчиларга кўра туркийзабон халқлар Парламент ассамблеясини тузиш ғоясининг Қозоғистон президенти Нурсултон Назарбоевдан чиққанлиги Ўзбекистон раҳбарини бу ташкилотдан узоқлаштирувчи омиллардан бири бўлиб қолмоқда.\nТуркия Миллий Мажлиси раиси Маҳмат Али Шоҳин Бокудаги анжуманда гапирар экан туркий халқлар бирлиги бу халқлар иқтисодий равнақи учун ҳизмат қилажагини таъкидлади.\n- Ўнгимиздаги йилларда ўзбек қардошларимиз билан бирликда туркий халқлар Парламент ассамблеясининг янада кучайишига ишонман. Бу ишимиз хайрли бўлсин¸ деди турк парламентчилари етакчиси.\nТуркия Буюк миллат мажлиси раиси Маҳмат Али Шоҳин билан биргаликда анжуман ишида Озарбайжон¸Қозоғистон Қирғизистон парламент раислари ҳам иштирок қилишди.\nТуркийзабон халқлар Парламент ассамблеяси йиғилишида Ўзбекистон ва Туркманистон вакиллари ҳеч бир тарзда иштирок қилмади.\nАнжуман якунидаги декларацияга кўра туркийзабон халқлар Парламент ассамблеясининг доимий котибияти Бокуда фаолият олиб борадиган бўлди.\nБу ассамблея ғояси 2006 йилда Қозоғистон президенти Нурсултон Назарбоевдан чиққан эди. "Ғоя амалга оша бошлаганидан хурсандман", дейди Қозоғистон парламент ҳайъати аъзоси Омонкелди Мамишев\n- Тилдош элларимизнинг бирлиги узоқ бўлсин¸ парламентларимиз миллатимиз равнақига хизмат қилиб узоқ яшайберсин¸ дейди қозоқ депутати.\nОзарбайжонлик сиëсатшунос Илғор Маммадовга кўра анжуманда ўзбек ва туркманларнинг йўқлиги билиниб турган. Худди дастурхон атрофида икки қардошимиз йўқ бўлса томоғингдан луқма ўтмагани каби бўлди¸ дер экан бу ҳолат сабабларини ҳам тушунтиришга уринди\n- Ахир бу икки ўлкада ҳақиқий парламент йўқку! Йўқ нарсадан таъма қилмоқ ҳам маъносизку. Озарбайжон ¸Қозоғистон ва Қирғизистонда эса парламент ижро ҳокимияти қарорини тасдиқлайдиган нотариус конторасига айланган. Фақат Туркияда бир қадар эркин парламент бор¸ холос¸ дейди озарий таҳлилчиси.\nЎзбекистон анжуманда субъектив сабабларга кўра қатнашмаяпти¸ буни нормал мантиқ билан изоҳлаб бўлмайди¸ дейди ўзбек сиëсатшуноси Фарҳод Толипов\nБундан ўн йиллар олдин Ўзбекистон кўчаларида "Туркистон умумий уйимиз!" шиори бўлар эди. Олти бутоқли дараxтнинг расми чизилган бу шиорнинг Тошкент кўчаларидан юлиб ташлангани сабабларини ҳам аниқлаш қийин, дейди Толипов\n- Марказий Осиë умумий уйимиз, деган ғоя долзарб ва буюк ғоя эди. Афсуски кейинги 18 йил ичида Марказий Осиëдаги мамлакатлар ўз ëғида қовурилишди. "Туркистон умумий уйимиз!" шиори ўрнига "Қозоғистон бизнинг уйимиз", "Ўзбекистон бизнинг уйимиз" деган шиорлар пайдо бўлди. Аммо эртами-кечми бу ғоя кун тартибига яна қўйилади. Чунки интеграция ғояси бугунги кунда энг долзарб ва энг мафтункор ғоя бўлиб кўринмоқда, дейди Фарҳод Толипов.\nТуркийзабон халқлар парламент ассамблеясининг кейинги йиғилиши 2010 йил Остона шаҳрида ўтказиладиган бўлди.


Исм-фамилиянгиз тўғри ёзилганми? - Уч илдиз\nИсмлар – аждодлардан катта мерос.\nҲар бир исм замирида улкан маъно бор. Доно бобокалонларимиз улар ҳақида оқиллик билан ўйлаганлар. Шу маънода ҳар бир исмни кашфиёт десак арзийди.\nИсмларга турли замонларда турлича муносабатда бўлингани ҳақида тарихий асарлардан, халқ оғзаки ижодидан биламиз. Ўзбекона исмларимизга собиқ мустабид тузум даврида нописандлик қилинган, кўплаб ҳужжатларда хато ёзилган.\nТаниқли олим Эрнст Бегматовнинг «Ўзбек исмлари» («Ўзбекистон миллий энциклопедияси») Давлат илмий нашриёти, 1998 й.) китобида 14600 та ўзбекона исмларимиз жамланиб, батартиб изоҳ ёзилган. Китобнинг 600-бетида шундай ёзилган: «Исмлар ва уларнинг миллий шаклларига лоқайдлик билан муносабатда бўлиш баъзи ўзбекча номларнинг русча бузилган шаклини «ижод қилиш»да ҳам кўринади. Натижада баъзи ота-оналар ўз фарзандларининг, ёшлар эса ўз дўстлари, ўртоқларининг, ака-укалар ё опа-сингилларининг исмларини Алик (Алишер, Аҳмаджон), Гуля (Гулнора, Гуландом), Диля (Дилбар, Дилором)… шаклларида бузиб айтишади. Бундай номбозлик, номбузарлик ҳаракати она тилига, қолаверса, рус тилига ҳам ҳурматсизликдир».\n«Туғилганлик гувоҳномаларида, паспортлар ва бошқа хил расмий ҳужжатларда анъанавий шаклларда расмийлашган ёки хато ёзилган исми шарифлар анчагина. …Исми шарифлар билан алоқадор муаммоларнинг ҳал бўлиши кўп жиҳатдан Бахт уйлари, қишлоқ кенгашлари йиғинлари ва паспорт бўлимларида номларни расмий ҳужжатларда қайд қилувчи кишиларнинг мутахассислик малакаси ва имловий савиясига боғлиқ. Улар фуқароларнинг исми шарифларини қайд қилиш ва тўғри ёзишда оқилона иш тутишлари, ўз шахсий мулоҳазаларига ёки баъзи нотўғри маълумотларга ёпишиб олмасликлари лозим». Бағоят доно фикр.\nАфсуски, ҳаётимизнинг худди шу қатламида бир муаммо кўндаланг турибди.\nБиринчиси, фуқароларнинг исми шарифлари эски – «СССР паспорти»да қандоқ (қанақа хатолик билан) ёзилган бўлса, янги –Ўзбекистон фуқароси паспортига ҳам айнан шундай, ҳарфма-ҳарф (хатоси билан) кўчирилди ва бу хато изчил давом этмоқда.\nИккинчиси, янги туғилган чақалоқларнинг илк ҳужжати – «Туғилганлик ҳақида гувоҳнома»сига уларнинг исми шарифини ёзишда аввало ота-онасининг паспортларидан (имловий хатоларини ҳам) айнан кўчирган ҳолда ёзмоқдалар.\nҲар куни минглаб ўғил-қизларга, фуқароларга «Туғилганлик ҳақида гувоҳнома», «Фуқаролик паспорти», «Ўрта маълумоти тўғрисида шаҳодатнома», «Никоҳ қоғози», қайсидир ўқув юртини тамомлаганлиги ҳақида диплом (аксарият илмга чанқоқ инсонлар икки-уч ўқув юртидан диплом олмоқдалар), «Ҳарбий билет», бирор партия ёки уюшмага аъзолик билети, «Ҳайдовчилик гувоҳномаси», «Техпаспорт», «Меҳнат дафтари», «Уй дафтари», даволаш муассасаларидаги махсус дафтарлар ва ҳоказолар янгидан ёзилаётир. Булардан ташқари, ҳар куни сон-саноқсиз «Турар жойдан маълумотнома», иш жойидан маълумотнома, тавсифнома, меҳнатга лаёқати бор ё йўқлиги ҳақида варақа, тўловномалар, хизматсафар гувоҳномаси, нотариус ва бошқа ҳуқуқий идоралардан муҳим ҳужжатлар олинади. Ҳар бир ишхонада ҳисобчи, кадрлар бўлими, хазиначи ёзиб тўлдирадиган ҳужжатларга ҳам исми шарифингиз ёзилиши зарур. Албатта ўша паспортдагидек ёзилиши шарт. Ана энди бошда бир марта «адашиб» ёзилган «Халтаев Тахир»нинг шунча ҳужжатларда такрор-батакрор таҳқирланишини кўз олдингизга келтиринг!..\nЎзбекистон Республикасининг «Давлат тили ҳақида»ги Қонуни 15-моддасида «Ўзбекистон Республикасида яшовчи шахслар, ўз миллатидан қатъи назар, ўз исмини, ота исми ва фамилиясини миллий-тарихий анъаналарга мувофиқ ёзиш ҳуқуқига эгадирлар» деб ёзилган! Маълумки, 1995 йил 21 декабрда мазкур қонун янги таҳрирда қабул қилинган. Унгача амал қилган қонунимизга мувофиқ ҳам кўпгина ватандошларимиз, миллатдошларимиз янги давр ҳужжатларини олиш шарафига мушарраф бўлганлар. “Давлат тили ҳақида”ги қонунда аввал бошданоқ исми шарифларнинг ҳужжатларда ёзилиш масаласи оқилона ҳал этилгани сир эмас. Унда шундай жумлалар қайд этилган эди: «Исмлар, ота исми ва фамилияларининг ягона тўғри шакли махсус маълумотномаларда қайд этилади. Ўзбекча исмлар, ота исми ва фамилиялар бошқа тилларда берилганда, айни чоқда, дунёга машҳур кишиларнинг ота исми ва фамилияси ўзбек тилида берилганда уларнинг асл ёзилиш хусусияти сақланиб қолади. Исмлар, ота исми ва фамилияларни ёзишда ўзбек тилининг ифода ва талаффуз қонуниятларига риоя этилади». Одилона қонунларимизга монанд исми шарифларимизнинг тўғри ёзилиши учун «махсус маълумотнома» ҳам дунё юзини кўрди. Бу – «Ўзбек исмлари» қомусий китобидир. Унда исмларнинг лотин алифбосида ёзилиш тартиби ҳам кўрсатилгани айни муддао бўлган.\nИсм-фамилияларини тўғрилаттириб ёздириш ҳар кимнинг ўзига боғлиқ. «Паспортимдаги имловий хатоликни тўғрилаттирсам, бошқа ҳужжатларимдаги хатоликларни ҳам тузатиб чиқишнинг ўзи бўладими?» дея тушкунликка тушишга ҳожат йўқ. Айтайлик, Холтоев Холтўра деган инсон ҳужжатларида «Халтаев Халтура» бўлиб ёзилиб қолган. Энди у Фуқаролик паспортида ҳам исми шарифини тўғрилаттирса бошқа ҳужжатлари нокерак бўлиб қолмайди. «Ўзбекистон Республикасининг фуқаролик кодекси»да ҳар бир фуқаронинг қонуний ҳақ-ҳуқуқлари етарли даражада кафолатланган. Бирор қонунда «паспортида исм-фамилиясини тўғрилаттирганларнинг бошқа ҳужжатлари нокерак бўлиб қолиши» ҳақида гап-сўз йўқ.\nБу муаммони ҳал этиш учун ҳамма ҳужжатларни тўғрилаб чиқишга ҳожат йўқ. Уни босқичма-босқич ҳал этиш учун етарли даражада имконият яратилган.\nБу борада таклифимиз қуйидагича:\nҲозир ҳар 10 йилда “Фуқаролик паспорти” ўзгартирилмоқда. Бу борадаги қонун ва қарорларга тегишли ўзгартиртишлар киритилиши зарур. Унга кўра, янги паспортлар исм-фамилиялар «Ўзбек исмлари» китобида ёзилганидек тўғри ёзилиши лозим. Бу келгуси авлодлар – фарзандлари, набираларининг исм-фамилиясида хатоликка барҳам бериш учун муҳимдир. Шу билан бир қаторда матбуот, илмий ишлар, китобларда муаллиф сифатида тўғри ёзилишига замин яратади.\nПаспорт ичига илова қилиниши керак. Унга эски паспорти бўйича исм-фамилия ёзилади. У нотириал, суд, молиявий шартномалар каби масалаларни ҳал этишда керак бўлади.\nҲужжатларда исм-фамилияси хато ёзилган бутун бир авлод бу дунёдан ўтиб кетганида мазкур “ўтиш даври” ҳам поёнига етган бўлади ва келгуси авлодларимиз пурмаъно, ўзбекона исм-фамилиялари билан ҳаётни давом эттирадилар.\nСайтимизга хат келди: В Ташкенте состоялась презентация кинокомедии «Бахт узуйу», дублированный на узбекский язык\nNext story Зиёрат\nPrevious story Озарбайжон ва дунё


Темурхўжа Абдухолиқовнинг юбилей голига битта қолди – LOKOMOTIV\n“Локомотив” ҳужумчиси Темурхўжа Абдухолиқов “Машъал” билан ўйинда учта гол уриб, хет-трикка эришганидан сўнг унинг бу мавсум олий лигада урган голлари сони 19тага етди.\nАгар у яна битта тўп киритадиган бўлса, бу йилги голлари 20тага, умумий ҳисобда эса 50тага етади! Статистикага эътибор берадиган бўлсак, Темурхўжа Абдухолиқов 2011-2013 йилларни “Пахтакор”да ўтказиб, шу давр оралиғида Олий лига ўйинларида жами 22та гол урган.\n2011 йил – 3 гол\n2012 йил – 13 гол\n2013 йил – 6 гол\nҲужумчи 2014 йилни Хорватиянинг “Хайдук” клубида ўтказган ва Тошкентга қайтгач, 2015 йилнинг бошида “Локомотив” сафига ўтган. У ўтган йил “Локо” таркибида 8та гол урганди. Бу мавсум эса голлари сони 19та бўлиб турибди.\n2015 йил – 8 гол\n2016 йил – 19 гол (ҳозирча…)\nЧемпионат якунига етишига ҳали бешта тур борлигини инобатга олиб, Темурхўжа албатта 50талик маррани забт этади ва ундан ўтади деб умид билдирамиз. Яна шуни қўшимча қилиш жоиз, бу йил Абдухолиқов учун фаолиятидаги энг сермаҳсул мавсум бўлмоқда. Футболчи ўз голлари орқали “Локомотив” рекордчисига ҳам айланиб олди.\n“Локомотив”нинг барча мавсум тўпурарлари:\n2004 йил – Марсель Идиатуллин – 7та\n2005 йил – Марсель Идиатуллин – 11та\n2006 йил – Марсель Идиатуллин – 12та\n2007 йил – Илҳом Мўминжонов – 5та\n2008 йил – Олим Навкаров – 9та\n2009 йил – Музаффар Умрзоқов – 10та\n2010 йил – Арам Восканян, Музаффар Умрзоқов – 3та\n2012 йил – Зайниддин Тожиев – 12та\n2013 йил – Фарҳод Тожиев – 17та\n2014 йил – Фарҳод Тожиев – 13та\n2015 йил – Санжар Шоаҳмедов – 14та\n2016 йил – Темурхўжа Абдухолиқов – 19та (давоми бор…)


XIX асрда “Убайдий” услубида яратилган қадимий эшикларни чет элга олиб кетаётган шахслар қўлга олинди\nВоқеа-ҳодисалар 24 сентябр 2021 218\nҚорақалпоғистон Республикаси божхона бошқармаси “Даут-ота” чегара божхона пости орқали қўшни давлатга чиқиб кетаётган фуқаро Н.И. бошқарувидаги “FORD TRANZIT” русумли юк автотранспорт воситаси божхона назоратидан ўтказилди.\nНатижада, автомашинада жами 3 дона икки тарафлама очиладиган, ўйма нақшлар туширилган ёғоч эшиклар борлиги аниқланди.\nЎзбекистон Республикаси Маданият вазирлиги томонидан тақдим этилган экспертиза хулосасига кўра, гулли ўймакор нақшли қўл санъати маҳсули ҳисобланган ушбу эшиклар Бухоро ва Хоразмлик усталар томонидан “убайдий” услубида XIX асрда яратилган бўлиб, уларни республикамиз ҳудудидан олиб кетиш ман этилади.\nҲозирда ушбу маданий мерос Қорақалпоғистон Республикаси тарихи ва маданияти музейига топширилган бўлиб, аниқланган ҳуқуқбузарлик ҳолати юзасидан божхона органлари томонидан суриштирув ҳаракатлари олиб борилмоқда.\nАфғонистон билан қўшни давлатлар ташқи ишлар вазирлари учрашди\nЯна бир хайрли ташаббусга қўл урилди


ЎХҲ Ўзбекистон телевидениесида. (ЎХҲ кўнгиллилари мактуби) « O'zbekiston ERK Demokratik Partiyasi\nЎХҲ Ўзбекистон телевидениесида. (ЎХҲ кўнгиллилари мактуби)\n15 May 2012 - 9:01\nЎзбекистон расмий ОАВ Ўзбекистон Халқ Ҳаракатини Каримов режими учун таҳдид солаётганини тан олди! Таҳририятимизга келган бир мактубни эътиборингизга таҳрирсиз эълон қилмоқдамиз. Ассалому Алайкум Хурматли…!!! Мураккаб ва машақатли ишларда толиқмай юрибсизларми. Сизга ғарибона фикр алмашишдан бошим осмонга етди.\nБилмадим хабардормисиз ёки йўқми 15 май куни Ўзбекистон телеканалида Ватангадолар филми намойиш этилади (МТРК.УЗ сайтидан тамоша қилсангиз бўлади) У филм Ўзбекистон Xалқ Харакатига бағишланган. Унда Харакат аьзоларини радикал исломий терористлар ва жиноятчи гурух сифатида айбловлар қўйилиб ёмон отлиқ қилиш арафасида турибтилар. Бундан Биз икки xулосага келдик:\n1. Харакат тузилгандан бери Хукумат эътиборига тушган\n2. Харакатга қарши хар қандайусул ва чора жумладан информатсион усуллар билан курашилиб келинмоқда.\nХурматли…. ака, Ўзбекистон Xалқ Харакати тузилганда Биз жуда хам севинган эдик, араб бахори сингари бизнинг ўлкага хам бахор келиади деган умид учқунлари бизда пайдо бўлган эди. Америка, Норвегия, Туркия, Шветсия ва Канада сингари мамлакатларда ўтказилган намойишлар худди тоза хаво сингари ўпкаларимизга кирган эди. Тез кунда тадбирлар Россиа кейинчалик эса Ўзбекистонда бошлаб кетади шунга харакат кетаяпти, харакат ҳақиқий Xалқ Харакатига айланади деган қаттиқ умидда эдик. Кейин эса Фуад Шокирий ўлдирилди ва Андижончилар харакатдан чиқиб кетишди. Ўшанда Жаноб А.нинг мақоласини ўқиб ажабландим унда харакат муаффақиятга эришадими йўқми Аллох билади деган тушкин кайфиатлар бор (Аслида бу тушкун кайфият эмас чунки бутун ишларнинг натижаси Аллоҳнинг ирордасига боғлиқ бўлади.). Биламан бу жуда оғир вазиат ва сизларга хам моддий хам манавий осон эмас. Лекин бундай қилиш лозим деб билмайман.\nМана 22 йил боптики Каримов тузуми мамлкатни окупатси қилиб олган ва xеч кимга бериш нияти йўқ!!! Кўчаларда эса бодринг рангли ментлар тиқилиб ётибди. Корупсиа мисли кўрилмаган даражаларга етиб келган. Хамма ёқда пораxўрлик авж олган! Xалқ эса келадиган нуқтага етиб келганига анча бўлди. Нарx наво анчадан бери бунақа балан кўринишга келмаган еди. Бу замонда фақат кулиб мазза қилиб яшаётканлар амалдор ва уларнинг яқинлари ва маддохларидир. Бундан сизлар хабардорсизлар 2010 йилда биргина Агробанк Давлат Аксиадорлик банкидан 285 миллиард сом камомад чиққан Сиз буни бир тасаввур қилинга шунча пул давлат xазинасидан ўғирланган.\nШу муносабати билан Сиздан руxсат сўраган холда ўз фикр мулохазаларимни билдириб ўтсам:\nХукумат сизларга очиқчасига ва яширин холда информатсион уруш олиб боряпти. Уларнинг асосий урғу бераёткан ёқлари эса бу Харакатни Исломийлашда айбловидир. Бу кимсалар хокимиятга келсалар хамма аёлни паранжига ўрайди, давлат еса шариат асосида ишлайдилар деган фикр олга сурилмоқда ва бу уларнинг қўлидан хақиқатни айтканда яxши келаяпти. Сиз ва харакат азолари сафингизга ёшларни (ўз мустақил фикрга эга бўлган) кўпроқ олиши зарур! Харакат бирлаштирувчи куч бўлиб Дин мавзусидан четроқ бўлиши даркор. Чунки Харакатнинг асосий мақсади диктатурани йўқотиб ўрнига эркин демократик жамиат қуришдир. Дин мавзуси жуда шаxсий мавзудир. Ман Мусулмонман ва Мусулмонлигимдан Фаxрланаман. Лекин ман шуни биламанки динда мажбурлаш йўқ. Бу Аллохнинг буйругидир. Харакатни мавзуси еса бутунлай бошқадир. Харакатнинг асосий майдони Ўзбекистон бўлиши Зарур, ва унда янги ва яна янги шаxслар пайдо бўлиши керак. Харакат кун сайин эмас соат сайин ўсиши даркор. Агар пропаганда ишларини кучайтириб (дин мавзусидан қочган холда) унга ёшларни креатив (ижодкор) ёшларни жалб қилган холда иш олиб борилса ишонтириб айтаманки бошқача кўринишга келамиз. Мухолифатда янги юзларни пайдо бўлиши даркордир бу нормал холат. Қанча кўп баxсларда фикрингизни билдирсаларингиз сизлар хақингизда кўплар билади. Бунда хукуматдан ўрнак олса бўлади. Улар бунга жиддий ёндошганлар. Қаранг улар узур ку ўзларини орқаларини химоя қилиш учун нималар қилмаяптилар. Бугун Хукуматдан норози бўлганларнинг фоиз жихати 95 фоиздан ортиқроқдир. Ватанда одноклассники.ру маил агент ва фацебоок интернет сотсиал тармоқлари жудаям авж олган. Шундан самарали фойдаланиш лозимдир. Ман анунда одноклассникида самарали баxс олиб бориб фикримни етказа олдим ва мани фикримга қўшилганлар сони ишонтираманки кам емас эди. Илтимос фикрларимизни хисобга олган холда ўз фикр мулохазаларнингизни билдирсангиз.\nОлдин катта рахмат жавобингизни кутиб қоламиз.\nХурмат ила Кўнгиллилар\nТаҳририят: Дарҳақиқат, Ўзбекистон1 каналида бугун 15 май куни Тошкент вақти билан соат 21:40 да Ўзбекистондан ҳижрат этган диний ва сиёсий муҳожирлар тузганЎзбекистон Халқ Ҳаракати ҳақидаги “Ватангадолар” фильми намойиш этилиши эълон қилинди. Эслатиб ўтамиз, интернет орқали бу канал www.mtrk.uz сайти орқали ёйин олиб боради.\n“Пандора ҳужжатлари”да Ойбек Умаровнинг Ирландиядаги ширкати тилга олинди


Мурод Исмоилов: "Осиё чемпионлар лигасига йўлланма олиш учун имкониятимиз ошди" / CHAMPIONAT.asia\nМурод Исмоилов: "Осиё чемпионлар лигасига йўлланма олиш учун имкониятимиз ошди"\n04 окт 18:15\nБугун бўлиб ўтган "Локомотив" - "Пахтакор" (0:1) учрашувидан сўнг ҳар икки жамоа бош мураббийлари матбуот анжуманида иштирок этишди.\nДастлаб меҳмонлар бош мураббийи Мурод Исмоилов журналистлар саволларига жавоб қайтарди.\n"Бугунги ўйин кутилганидек шиддатли бўлди. Икки кучли жамоа бир-бирига рўбару бўлди. Биринчи бўлимда чиройли ўйин кўрсатиб гол урдик ва иккинчи бўлимда ҳисобни ушлаб қолиш учун ҳаракат қилдик. Иккинчи бўлимда қарши ҳужумга таяндик. Йигитиларга раҳмат айтаман. Мухлисларни хурсанд қилдик", - деб гап бошлади Мурод Исмоилов.\n- "Сўғдиёна" билан ўйиндан сўнг психологик ғалаба руҳи кўтарилмоқдами?\n- Бу нарсани кўп нарсалар билан боғлашимиз мумкин. Мен шунга ишондимки бугун жамоамизда катта руҳни кўрдим. Озгина қийинчиликларимиз бор эди ва у масалалар ечилди. Машғулотларда мана шулар тушунтирилди. Мана шундай жамоам борлигидан фахрланаман.\n- Жамоанинг бир текис ўйин намойиш эта олмаётгандек. ОЧЛга умид пайдо бўлдими? Шундай ният борми?\n- Ўз-ўзидан йигитлар кўзида Осиё чемпионлар лигаси йўлланмасига умид пайдо бўлди. Улар ёш ва кўзи ёниб турибди. Шуни йигитларга сингдирамиз. Охиригача курашишга мажбурмиз. “Насаф” билан ўйингача элликка-эллик бўлса энди имкониятимиз жуда ошди. Энди қисқа таътил бўлади. Самарқанддаги ўйинга яхши руҳ билан бормоқчимиз.\n- Акбар Исматуллаевни соғлиғи борасида қандай фикрдасиз?\n- Ҳали аниқ қарор чиқмаган ва жароҳати яна қайталаган кўринади.


Италия карьерамни синдирган, Шомуродов эса эплаяпти... - Zamin.uz\nРус футболида ўз ўрнига эга бўлган собиқ дарвозабон Руслан Нигматуллин “Спартак”, “Локомотив”, ЦСКА ва Россия терма жамоасидан ташқари, Италия чемпионатида “Верона” ва “Саларнитана” клублари шарафини ҳам ҳимоя қилган.\nНигматулин россиялик журналистларга берган интервьюсида итальян футболини ичидан билган мутахассис сифатида Россия чемпионатидан А Серияга кўчиб ўтган ўйинчилар, хусусан, Элдор Шомуродов ҳақида ҳам фикр билдирди.\n- Италияда “Верона” ва “Саларнитана” клублари шарафини ҳам ҳимоя қилгансиз. Фаолиятингизнинг ўша босқичидан қандай таассурот қолган?\n- Салбий таассуротлар қолгани аниқ. Италия футболчи сифатида карьерамни синдирди. Қандай қилиб буларни яхшилик билан эслай...\nАлбатта, футболдан ташқаридаги ҳолат яхши эди. Итальянчани ўргандим. Лекин мен у ерга биринчи навбатда футбол учун боргандим. Италияда ўзимни кўрсатишим учун ўйин беришмади. Ҳозир йўлим тушмаса, атайин Италияга бормайман. Бироқ, ижтимоий тармоқларда алоқа қиладиган италиялик дўстларим ҳали ҳам кўп.\n- Италия ҳақида бежизга сўрамадик. Охирги ярим йил ичида Россия премьер-лигасидан тўрт футболчи - Алексей Миранчук, Элдор Шомуродов, Александр Кокорин ва Адольфо Гайч А Серияга кўчиб ўтди. Буни қандай изоҳлаш мумкин?\n- Айтиш қийин. Россияликлар учун Италия жамоасида ўрнини топиш жуда қийин. Аслида кучли бешликнинг бошқа чемпионатларида ҳам вазият худди шундай. Балки шундай бўлгани оддий бир тасодифдир.\n- Алексей Миранчукни кузатаётгандирсиз. У ҳам сиз каби “Локомотив”да ўйнаган. Нега унинг Италиядаги фаолияти ўзи истаганидек, бир текис кетмаяпти?\n- Тушунарсиз сабабларга кўра, Италияда хорижлик футболчини бошланғич таркибга қўйишни исташмайди. Алексей “Аталанта”да деярли биринчи тўпга тегинишидаёқ гол урган-ку. Бошқа мамлакатда, хусусан Россияда бўлганида асосий таркибда мунтазам ўйнаётган бўларди.\nИталияда ундай эмас. Алексейга сабр тилайман. Италиядаги тўсиқларни енгиб ўтиш осон бўлмайди. Мен-ку Италияга эркин агент сифатида текинга борганман. Миранчук учун катта пул тикилган. Бунақа ўйинчилар захирада ўтирмаслиги керак.\n- Александр Кокоринни “Фиорентина”га ўтганидан ҳайратланмадингизми?\n- Менимча, бу масалада Роберто Манчинининг тавсияси катта роль ўйнади. Агар “Фиорентина” мутахассислар Александрнинг сўнгги йиллардаги ўйинини чуқурроқ таҳлил қилганида, бунақа қарорга келмас эди. Шунга қарамай, “Фиорентина”дек жамоада ўз ҳужумчимиз бўлиши учун Кокориннинг ишлари юришиб кетишини истайман.\nТўғрисини айтсам, охирги пайтларда, айниқса, “Спартак”да Кокоринда ҳеч қандай ўсишни кўрганим йўқ. Хориж клубига йўл олгани катта омад. Лекин у ерда унга 100 фоиз қийин бўлади. Катта пул сарфланганига қарамай, унга кўп имкон беришади, деб ўйламайман. Ундан дарров натижа талаб қилишади.\n- Элдор Шомуродов бошқалардан фарқли равишда Апеннинда ўзини яхши томондан кўрсатмоқда...\n- Адашмасам, унинг ўйини “Ювентус” эътиборини ҳам тортди.\n- Ҳа, бу ҳақда Италия матбуоти кўп ёзди. Элдорнинг муваффақияти сири нимада?\n- Маҳорат, характер ва тажрибада. У дастлаб, Россияга мослашди, билишимча, рус тилини ўрганишига ҳам тўғри келди. Кокоринга солиштирганда Шомуродов ёшроқ. Бундан ташқари, Шомуродов, Кокорин ва Миранчукнинг клубларидаги вазият ҳам турлича эканини назардан қочирмаслик керак... “Замин” янгиликларини “Telegram”да кузатиб боринг\nЯнгиликлар » Спорт » Италия карьерамни синдирган, Шомуродов эса эплаяпти...


Сунъий кўл хазинаси – Сурхон тонги\nБош саҳифа / Иқтисодиёт / Сунъий кўл хазинаси\nФеврал 13, 2018\tИқтисодиёт Изоҳ қолдириш 847 Кўрилди\nУчқизил қўрғонининг ботқоқ ва қумлоқ ерларини ўзлаштириб сунъий кўл ташкил этган ва балиқчиликни ривожлантиришга муносиб ҳисса қўшиб келаётган “Термиз агро фиш экспорт” агрофирмаси жамоаси ўтган йили сунъий кўллардан 30 тонна луқмаи ҳалол овлаб олиб, элимиз дастурхонига тортиқ этишди.\nТадбиркор Нормуҳаммад Норҳамидовнинг айтишига қараганда, сунъий кўлга ташланган чавақларни парваришлаш ва уларни семиртириб эл дастурхонига тортиқ этишда Ўрол Абдураимов, Тоҳир Норҳамидов каби тажрибали балиқчиларнинг ҳиссаси катта бўлаяпти.\nАлбатта сунъий кўл яратиш ва балиқ боқиш агрофирма жамоасига анча қимматга тушганди. Лекин тадбиркорлар етиштирилган балиқни бозорларга чиқариб сотиш ва шартнома тузган ташкилотларга етказиб бериш ҳисобига харажатларни қоплаб боришаяпти. Бежизга балиқ етти хазинанинг бири, дейилмаган. Айни пайтда ишбилармонлар сунъий кўлда асосан зоғора балиқларини кўпайтириш ҳаракатида жониворлар парваришини зооветеринария талаблари асосида ташкил этишаяпти. Харажатларни камайтириш ниятида сунъий кўл атрофидаги бўш ерларга балиқ учун зарур озуқа ҳисобланган амарант ўсимлигини экиб кўпайтиришаяпти. Агрофирма жамоаси топган даромадларининг бир қисмини сунъий кўлларни кенгайтиришга сарфлашмоқда. Истиқболли режага кўра, сунъий кўл 30 гектарга етказилади ва келгусида ҳозиргидан икки ҳисса кўп луқмаи ҳалол етиштирилиб, эл дастурхонига тортиқ этилади.\nОлдинги Пистазорлар кенгаяди\nКейинги Маҳсулотлар экспортга чиқади


ЗУЛФИҚОР « Ўзбекистон Халқ Ҳаракати\n30 June 2020 - 11:42\n(Адабиёт дарслари ҳақида)\nМен адабиётни яхши кўраман, лекин адабиёт дарсини эмас, деб ҳазил қилардим дўстларимга. Аслида, бу ҳазил ҳам эмасди. Қайсидир маънода, шундай эди. Адабиётнинг бошқача ўқитилишини истардим чунки.\nАбитуриентлик йилларида адабиётни аниқ фандек ёдлаб ўрганишга мажбур бўлганмиз. Биз асарлардан хулосалар, фикрлар, туйғулар эмас, рақамлар, сифатлар ва фактлар қидирардик.\nЧўлпоннинг “Гўзал“ шеърида нима ифодаланган, ниманинг рамзи назарда тутилган деган савол қолиб,\n“Гўзал“ шеърида гўзални кимлардан сўраган? – деган саволга жавоб беришимиз лозим эди. (Жавоби: ой, қуёш, юлдуз, шамол)\n“Кеча ва кундуз“да асар моҳиятини англаш ӯрнига, биз Зебини неча йилга сургун қилишганини эсда сақлаб қолмоққа тиришардик. (Жавоби: 7 йил)\n“Дунёнинг ишлари“ асарида қайси образнинг сочи ҳам, соқоли ҳам, ҳатто кўзига қайрилиб тушган қошлари ҳам оппоқ дея таърифланган? (Жавоби: Эрмон бува)\n“Юлдузлар мангу ёнади“ асарида Бўри полвон эски раисни қайси лавозимга тайинлайди? (Жавоби: ферма мудири)\nАслида, “Дунёнинг ишлари“дан онани эъзозлашни, “Юлдузлар мангу ёнади“дан эса жўмардлик, ор-номус хислатларини ўрганишимиз керак эмасми?\nКим айбдор бунга?\nМенимча, ундай эмас. Уларнинг ҳам жонига тегган, аслида, бу.\nАммо Давлат Тест Маркази саволларни юқоридагидек тузгандан кейин, шу саволлар бўйича тайёрланиб юрган абитуриентга яна қандай дарс ўтишлари мумкин? Бошқа илож қолганми уларда?\n(Юқорида мисол сифатида келтирганларим ўтган йилги кириш тестларида тушган саволлар. Қидириб ўтирмай, эсимда борини ёздим.\nОлдинги йилларда бундан баттар бачкана ва мантиқсиз саволлар бор эди)\nАдабиёт дарсликларида шоир ва адибларнинг таржимаи ҳоли ва асаридан бошқа ҳаммаси китоб муаллифларининг шахсий қарашларидир.\nАммо, ҳатто шуларни ҳам тест қилишади.\nИсталган ўқувчидан Абдулла Қаҳҳорнинг “Бемор“ ҳикоясидан қандай хулоса келиб чиқади деб сўранг. Ҳеч ўйланмай ва ҳатто тушуниб-тушунмай, “ЖАМИЯТ — БEМОР!“ деган жумлани айтади. Чунки бу фикр китобда тўртбурчак ичига олиниб, катта ҳарфлар билан ёзиб қўйилган.\nАдабиётнинг вазифаси инсонни фикрлашга ўргатиш эмасми? Аммо бундай ҳолатлар мияни қотириб қўяди, фикрлашни ўлдиради.\nДарсликда асарнинг таҳлиллари берилганини ёқлайман, аммо китоб муаллифларининг шахсий фикрлари ўқувчиларга қандайдир ўзгармас қоида ёки назария сифатида қабул қилдирилишига қаршиман!\nЛицейда ўқирдик. Бир куни текширувчилар келишди. Қайсидир гуруҳга кириб, ватан ҳақида шеър сўрашибди. Ўша ўқувчилар айтиб бера олмагани учун бутун лицейга ярим йил адабиёт дарсларида шеър ёдлатишган, шеър сўрашган.\nВатан ҳақида, она ҳақида.\nТекширувчиларнинг фикрича, ўқувчи ватан ва она мавзусида шеърларни “шариллатиб“ ёдлайверса-ёдлайверса, унда ватанпарварлик ва онага меҳр ҳислари пайдо бўлармиш.\nШеърни ҳам мажбурлаб ёдлатадими?\nАхир, ўқувчига ёққан шеър бўлса, икки ўқишдаёқ хотирага муҳрланадику. Энг ёмони, шеърларни ўзлари танлаб беришган ва танлашдаги асосий мезон шеърда «Ватан» сўзининг борлиги эди.\nБунақа йўллар билан ватанпарварлар эмас, чинакам маддоҳлар етиштиряпсизлар!\nУниверситетда Адабиётшунослик деган фан ўтилди.\nБир ўқитувчи маърузани “Ўтган кунлар“ билан бошлаб, шу асар билан тугатарди.\nБизга бир дунё вазифа берилганди ва университетдан сотилган бир адабиёт назарияси бўйича китобни сотиб олганлар шу вазифадан озод қилинарди. Ҳозир шу китобнинг чангини артиб турасизларми, курсдошлар?\nСеминарда эса шеърият мавзусини гапириб бермоқчи бўлганимда устоз билан ўртамизда шундай диалог кечган:\n— Дафтарингиз борми?\n— Йўқ, устоз, лекцияда тутилган дафтарим бор. Барибир мавзулари бир хилку.\n— Ўтиринг жойингизга!\nАйтингчи, адабиётни шундай ўқитиладими?\nМени доим бир савол ўйлантириб келган:\n“Нега адабиёт дарсликларида баъзи адиблар қайта-қайта бериладию, лекин Шавкат Раҳмон, Рауф Парфи каби миллат шоирларининг ҳаёт йўли ҳам берилмасдан, 2-3 та “енгил“ шеърлари ўрин олган?\nАсқар Маҳкам ва Аъзам Ўктам каби шоирлар ҳақида ҳатто бирорта гап йўқ…“\nЎқувчиларга шу шоирларни ўқитинг, шунда Ватанни мажбурлаб севдиришингизга ҳожат қолмайди.\nТест тузишга масъуллар, илтимос, ўқувчидан асар қаҳрамони қанақа рангдаги кўйлак кийганию, унинг тулпори анҳор бўйига бориб неча марта кишнаганини сўрашни бас қилинг. Ўқувчи адабий образнинг ички кечинмалари билан қизиқсин, унинг хатоларидан хулоса чиқарсин, чиройли амалларидан ўрнак олсин. Ўқувчининг адабий диди ва савияси ўссин. Бадиий таҳлилни ўргансин.\nҲеч бўлмаганда, дарсликдаги парчани ўқиб, уйига бориб асарнинг тўлиғини топиб ўқишга тиришсин.\nЎқувчиларни бунчалик бездирманг, адабиётдан!\nӮқитувчилар, болаларга адабиётнинг ӯрнини, аҳамиятини англатинг. Уларга тушунтиринг, адабиётсиз инсон фикрлашдан тӯхтайди, бундайларни эса қул қилиш осон бӯлади.\nМенинг фикримча, барчасини мактабдан бошлаш керак. Чунки айнан шу ёшда пайдо бўлади адабиётга меҳр-муҳаббат.\nАҳвол шундай хароб экан, бизнинг АДАБИЁТ деб бонг уришимиз бефойда!


Россиянинг “ГАЗ” гуруҳи Ўзбекистонда енгил тижорат техникасини йиғади Ўзбекистон янгиликлари\nРоссиянинг “ГАЗ” гуруҳи Ўзбекистонда енгил тижорат техникасини йиғади\n16 October 2020, 09:15\nЎзбекистон, Тошкент – Batafsil.uz. Россиянинг “ГАЗ” гуруҳи Ўзбекистонда енгил тижорат техникасини йиғади. Россия Федарацияси Иқтисодий ривожлантириш вазирлигига ҳавол қилган ҳолда мухбиримиз маълум қилишича, Ўзбекистон томони билан қўшма корхона тузиш тўғрисидаги келишувга эришилган.\nЕнгил тижорат техникаси сегментига 3.5 тоннагача бўлган трнаспорт воситалари, яъни кам тоннажли юк машиналари ва микроавтобуслар киради.\nИлгарироқ, Россия Федерацияси “Ташқи иқтисодий банк” давлат корпорациясининг бизнес-миссияси давомида Россия саноат ва савдо вазири Алексей Груздев “ГАЗ” гуруҳи 2021 йилда Ўзбекистонда ўз фаолиятини бошлаши мумкинлиги ҳақида айтиб ўтган эди.\nБиринчи босқичда йилига 3 мингтагача автомобиль ишлаб чиқаришни ўзлаштириш, кейинчалик қувватни янада ошириш кўзда тутилган. Россия автомобилсозининг ҳамкори сифатида махсус техника ишлаб чиқариш бўйича республикадаги энг йирик – Ўзбекистоннинг "Krantas" компанияси бўлади.\nҲозирги кунда катта тугунли йиғиш учун ишлаб чиқариш майдончасини танлаш амалга оширилмоқда.\nТаъкидлаш керакки, бугунги кунда Ўзбекистонда “маршрутка” сифатида ишлатиладиган “ГАЗ” миниавтобуслари, шунингдек, кам тоннажли юк машиналари жуда оммабоп саналади.


Гўзал ахлоқ - Fitrat.uz\nБош саҳифа / Аёллар сахифаси / Гўзал ахлоқ\nNoyabr 18, 2020\tГўзал ахлоқda fikr bildirishni o'chirish 248 Кўришлар\nДинимизда гўзал ахлоқнинг қадри шундай улуғки, ҳатто у туфайли қиёмат кунида даражалар юксалиб, Набий алайҳиссаломга яқин бўлишгача етади. Расулуллоҳ соллаллоҳу алайҳи васаллам: “Мен учун энг севимлиларингиз ва қиёмат куни менга энг яқин бўлувчиларингиз кимлигини айтайми?” деб сўрадилар. Саҳобийлар жим туриб қолишди. Расулуллоҳ соллаллоҳу алайҳи васаллам бу саволларини икки ё уч марта қайтарганларидан кейин, улар: “Ё Расулуллоҳ, айтиб беринг”, дейишди. Набийи акрам: “Ахлоқи гўзал бўлганларингиздир”, дедилар (Имом Термизий ривояти).\nҲар бир ота – онанинг энг муҳим ва асосий вазифаси фарзандига Аллоҳ ризолиги учун сабаб бўлувчи, гўзал хулқ ва чиройли одобни беришдир.\nБиз эса иморат, мол, пул қолдириш орзусида яшаймиз. Шу истакни амалга оширишга шўнғиб кетамиз. Ҳаётимизнинг асосий мақсадига айлангани боис бутун диққатимиз шунга қаратилган, асабларимиз таранг, уйдан тажанг чиқиб кетамиз, тажанг қайтамиз. Молу дунё йиғиш илинжида баъзиларимиз ҳатто йиллаб фарзандларимиздан йироқда бўламиз. Аммо биз хоҳлаймизми йўқми, куни келиб уларни “ҳаёт” деган денгизга қўйиб юборишимизга тўғри келади. Энди улар минг чиғириқдан ўтиши, минг хил одам билан муроса қилиши керак бўлади.\nҚани айтингчи, мен, сиз катта қилган бола ҳаёт денгизида сузишга тайёрми?! Аллоҳ ризолиги йўлида, ота – она, яқинлари, қовму қариндош, элу юрт хизматига тайёрми?! Дуо олишга, умрини тўғри яшаб ўтишга интиладими?!\nПоликлиникада барча тор мутахассис шифокорлар кўригидан ўтишим лозим эди. Бир бемор аёл билан навбатимиз ёнма – ён келаверди. 60 – 65 ёшли бу аёлнинг ўқимишлилиги, вақтида яхши лавозимларда ишлагани, ўзига тўқ бўлгани кўриниб турарди. Ҳоли анчагина аянчли, хасталик жисмига ўз таъсирини ўтказгани яққол намоён бўлиб турибди. Уни 40 ёшлар чамасидаги ўғли етаклаб юрибди. Онанинг бир оғиз ғам сўз айтмаётгани, фақат ўғил гапираётгани эътиборимни тортди. Разм солсам, аёлнинг боши эгик, аҳволи жуда забун ўтирарди. Ўғил эса жаҳл билан унга нималардир деб дўнғилларди. Қулоғим зардали гапларни илғай бошлади: “Олиб бор деб турволдингиз! Бу эшикларнинг тагида яна қанча кутишим керак?! Туринг, ана навбатингиз келди!”\nКейинги шифокорга ҳам яна ёнма – ён бўлиб қолдик. Яна силташлар, яна зардалар!..\nКейингиларига ўтганда ўғилнинг муомаласидан юрагим зиррилай бошлади. Бўй басти келишган, башанг кийинган йигитни бошқа бир ерда кўрсангиз, уни маданиятли, бирон амал эгаси деб ўйлашингиз тайин. Эҳтимол шундайдир…\nОна астагина маҳзун овозда ўғлига бир нарса деган эди, ўғил тутақиб кетди: “Оғриди, оғриди! Оғрийди-да! Ҳа энди 18 яшар қизмидингиз! Оғриққа ҳам кўникиш керакда-эй!” Она айбдорлик ҳисси билан кўзларини ерга қадади…\nБу воқеани кимнидир муҳокама қилиш учун сўзлаб бермадим. Асло, бу фикрдан йироқман. Лекин ўз вақтида берилган тарбиянинг, ҳикмат билан ўргатилган одоб-ахлоқнинг нақадар аҳамиятли эканини яна бир бора хотирлатиш истагидаман. Зеро, Расулуллоҳ соллаллоҳу алайҳи васаллам: “Ота ўз фарзандига чиройли тарбиядан яхшироқ мерос қолдиролмайди” (Имом Термизий ривояти), дея таъкидлаганлар.\nАллоҳ таоло фарзандларимизни динимиз Ислом таълимотларига мувофиқ тарбия қилишлигимизни муяссар айласин. Дилбандларимиз кўзларимизнинг қувончи бўлиб юрсин, у дунёю бу дунёимизнинг ободлигига хизмат қилсин!\nЗангиота тумани отинойиси Дилбар Ҳамдамова\nАввалги Қуръон ва асал – ҳар қандай дарднинг давоси\nКейинги Оммавий хатарлар. Таҳдидлар. Муаммолар. Ечимлар (учинчи мақола)


Биласизми? Қушлар ҳар йили 400-500 миллион тонна ҳашарот ейди\nБиласизми? Қушлар ҳар йили 400-500 миллион...\n14.07.2018 05:16 0 1332\nДунё бўйича барча қанотли дўстларимиз ҳар йили 400-500 миллион тонна ҳашарот ейди ҳар йили 400-500 миллион тонна қўнғиз, пашша, чивин, чумоли, суварак ва бошқа зараркунандаларни ер экан. Бу ҳақда «Masrawy.com» хабар бермоқда.\nШвейцариядаги Базел университети тадқиқотчиси Мартин Невелернинг бу борада олиб борган тадқиқоти натижалари «Nature» журналида чоп этилди.\nҲашаротлар ўсимликларни назорат қилишда муҳим ўрин тутар экан.\nТадқиқотчилар гуруҳи «Биомасса» деб номланадиган дунёдаги энг йирик қушлар жамоасининг хатти-ҳаракатини ўрганди. Унга кўра қушлар ҳар йили 400-500 миллион тонна зараркунандаларни еб тугатар экан.\nЎрмон қушлари зараркунандаларнинг 75 фоизини ер экан.Бу йилига 300 миллион тоннани ташкил этади. Саваннадаги қушлар эса 100 миллион тонна ҳашарот билан озиқланади.


Россиядаги муҳожирлар кимга овоз берган бўларди?\n27 ноябр 2020, Тошкент вақти: 07:48\n“Ўзбекистон Республикаси Президенти сайловлари тўғрисида”ги Қонунга мувофиқ, мамлкатнинг Москвадаги элчихонасида 14-чи Тошкент сайлов округига бириктирилган 26-сонли сайлов участкаси ташкил этилди. Ўзбекистонда 29 март куни бўлиб ўтган президент сайловида Россиядаги ўзбекистонлик меҳнат муҳожирларининг кўпчилиги иштирок эта олмади. Улар кимга овоз берган бўлар эди? Бу савол билан Озодлик меҳнат муҳожирларнинг ўзларига мурожаат қилди.\nРоссия Президенти Владимир Путин ва Қозоғистон Президенти Нурсултон Назарбоев кўп йиллик сафдоши, амалдаги Ўзбекистон раҳбари Ислом Каримовни яна бир бор президент этиб сайланиши муносабати билан биринчилар қаторида табриклашди.\nKremlin.ru сайтида эълон қилинган телеграммада Путин Ўзбекистонда 29 март куни бўлиб ўтган президент сайлови натижаларини“Ислом Каримовнинг ўз юртдошлари орасида катта обрў-эътиборга эга экани” ва “мамлакат ижтимоий-иқтисодий тараққиёти жорий масалаларини ҳал этишда эришган ютуқлари” билан боғлади.\nНурсултон Назарбоев номидан жўнатилган табрик телеграммасида айни мазмундаги сўзлар келтирилган. Қозоқ раҳбари “Ўзбекистон Президентига мустаҳкам соғлик ва масъулиятли амалда кейинги муваффақиятлар”, ўзбек халқига эса “тинчлик ва гуллаб-яшнашни” тилади.\nБироқ, Россия ва Қозоғистоннинг турли шаҳар-минтақаларида миллионлаб ўзбекистонлик сайловчилар бу мамлакатлар равнақи учун меҳнат қилишда давом этмоқда.\nЎзбекистоннинг Москвадаги элчихонасида эса 29 март куни эрталабки соат 6:00дан кечки 8:00-гача ишлаган 26-сонли сайлов участкасига бу ўзбекистонликларнинг аксари кела олмади.\nОзодлик “Сайловда иштирок эта олганингизда кимга овоз берган бўлар эдингиз?” деган савол билан Россияда ишлаётган ва овоз беришда қатнаша олмаган бир қанча меҳнат муҳожирига мурожаат қилди.\n“Мен сайламасам ҳам барибир сайланаверади!”\n38 ёшли Абдуқодир Ўзбекистондаги ҳар қандай турдаги сайловларга ишонмаслигини гапиради.\nОзодлик билан суҳбатда у президентликка бошқа номзодларни умуман танимагани туфайли кимга овоз беришини ҳам билмаслигини айтади.\n- Мен сайламасам ҳам барибир сайланаверади, бу аниқ-ку! Расмиятчиликнинг нима кераги бор?! Албатта, Каримов бўлади! Неча йилдан бери олиб келяптику. Қолганлари эса менга таниш эмас: Кетмонов, Чўпонов – ҳар хил фамилияларни қўйиб ташлаган. Қайси бири яхши одам, қайси бири ёлғончи-каззоб – афтига қараб билиб бўлмаса...Менга зиёли, ўқитувчи одамлар бўлса – халқни яхши тушунади ўқитувчилар. Яхшиликни Оллоҳдан сўраймиз, энди. Яхши яшаганимизда шу Россияга келармидик?- дея саволга савол билан жавоб берди Абдуқодир.\nАбдуқодир билан суҳбат\n“Кетмонов қишлоқликка ўхшайди – шунга овоз берамиз!”\nЎзини Фарҳоджон деб таништирган бошқа бир муҳожир йигит ҳам сайловда иштирок эта олмаган бўлса-да, ўз танишлари ва қишлоқдаги яқинлари кимга овоз бергани тўғрисида сўзлади.\n- Йўқ, мен иштирок этмадим, чунки ҳақиқий сайлов бўлмайди Ўзбекистонда, ишонмайман. 2007 йилда ҳам иштирок этмаганман. Ёнимдаги жўрам қишлоғимизга телефон қилса, онаси “Кетмонов дегани қишлоқликка ўхшайди, шунга овоз берсак, бизни тушунар. Келишиб ҳаммамиз Кетмоновга овоз беряпмиз”, дебди. Кеча Домодедоводан 11 кишини олиб келдим ишга. “Кимга овоз бердинглар?”, деб сўрасам “Бобога овоз бердик! Каримов яхши”, деяётганлар ҳам бор. Сабабини сўрасам, “Бизни Россияга чиқараётганига ҳам раҳмат – чиқармаса, нима қиласан?!”, деяпти,- дейди муҳожир йигит.\nАйни пайтда, меҳнат муҳожирлари орасида Каримовга овоз бераётган муҳожирлар ҳам борлиги аниқланди.\nАндижонлик Баҳромжон агарда сайловда иштирок эта олиш имкони бўлганида Ислом Каримовдан бошқа одамга овоз бермаслиги сабабларини бундай тушунтирди.\n- Мен элчихонадан 1100-1200 километр нарида тураман. Шунга иштирок эта олмадик. Лекин, Ислом Абдуғаниевич Каримовга овоз берган бўлардим. Билмадим, менимча, у одамчалик Ўзбекистонимизни биров олиб боролмаса керак. Мен учун ҳамма нарса муҳайё, ҳамма шароитим бор,- дейди олиб борилаётган сиёсатдан мамнун эканини гапирган асакалик Баҳромжон.\nБаҳромжон билан суҳбат\n“Сайлов кўзбўямачилик билан ўтди!”\nЎз исмини ошкор этишни истамаган ва президент сайловида иштирок эта олмаган яна бир ўзбекистонлик мигрант ва сайловчилардан бири ХДПдан қўйилган номзод Ҳотамжон Кетмоновга ўз овозини топширган бўлардим, дейди.\nУ Каримов яна бир бор сайланганидан ўз норозилигини билдирди:\n- Мен хафаман жудаям! У одамни ўзгартириш керак эди, лекин яна ўша бўлибди. Мен Кетмоновга овоз берган бўлардим. Интернетда кузатиб бораман, лекин жуда хафа бўлдим, жуда... Бошқа нарса кутган эдим. Сайлов кўзбўямачилик билан ўтди. Битта оиладан бир киши 15-20та бюллетень қоғозини кўтариб боряпти! Каримов яхши бошқарганда бир аёл бошимиз билан нима қилиб юрибмиз Россияда?! Энг кўпи Россияда, кейин Кореяда, Қозоғистонда, Қирғизистонда. Ўзбекистонда умуман ривожланиш яхши эмас. Имкон бўлганида, шу ернинг фуқаролигини олиб, қолиб кетардим,- дейди ўзбекистонлик сайловчи-опа.\n“Ўзимни таниганимдан бери отам ўрнимизга овоз бериб келадилар!”\nРоссиянинг совуқ Саха-Ёқутистонидаги Мирний шаҳрида меҳнат қилиб келаётган Жаҳонгир икки йилдан бери Ўзбекистонга бормагани ҳамда ўзи ва укасининг ўрнига отаси бориб овоз бериб келишини гапириб берди.\nУ 7 йилдан буён Россияга қатнаб, бирор маротаба Ўзбекистондаги сайловда иштирок эта олмаганини айтади.\n- Москвада бўлиши мумкин, лекин бизда сайловда иштирок этишга имкон йўқ. Бўлса, ака, борардим, қатнашардим. Ўзим хоҳлаган, ўзимга ёққан, давлатга фойдаси тегадиган жонкуяр номзодга овоз берган бўлардим. Қишлоқда, уйимизда дадамлар ҳар доимгидек, - 25 йилдан бери бу анъана, қоғозбозчилик , - борадилар-да, уч кишининг номидан бир ўзи ёзвориб, “ҳа” деган жойига “Ислом Каримов”ни значогини қўйиб келади, бўлди. Беш минутлик иш, ака! Лекин, ҳеч ким ўйлаб кўрмайдики, масалан, Қашқадарё вилояти Яккабоғ туманига депутат ёки президент бориб кўрсинчи аҳволни. Электр симёғочлар 50-80-чи йилларда СССР пайтида қурилган, асфальт йўлларни гапирмаса ҳам бўлади, дейди Озодлик билан суҳбатда қашқадарёлик сайловчи Жаҳонгир.\nФедерал миграция хизматининг берган маълумотларига биноан, жорий йилнинг феврал ойида Россияда 2 миллион 200 мингдан зиёд ўзбекистонликяшаб, меҳнат қилган. ФМС идорасида сўнгги бир ой давомида Россияга кириб келган ўзбекистонлик мигрантлар сони анча кўпайганини тахмин қилишмоқда.\nЎзбекистон Марказий сайлов комиссияси очиқлаган дастлабки натижаларга кўра, 29 март куни бўлиб ўтган сайловда 18 миллион 942 минг Ўзбекистон фуқароси иштирок этган, бу 91,08 фоизни ташкил этади. Ислом Каримов учун 17 122 577 киши (90,39%), Наримон Умаров учун - 389 024 минг сайловчи (2,05%), Акмал Саидовга 582 688 киши (3,08%) ва Ҳотамжон Кетмоновга 552 309 сайловчи (2,92%) овоз берган.


Шавкат Мирзиёев хонандалар тўйма-тўй юриш билан билан овворалигига алоҳида тўхталди - - - www.Voydoda.com - Скачать новинки музыки 2018 бесплатно -\nШавкат Мирзиёев хонандалар тўйма-тўй юриш билан билан овворалигига алоҳида тўхталди\nАвтор: Mirkarimoff / Дата: 25 Мар 2018 / Просмотров: 752\nЎзбекистон Республикаси Президенти Шавкат Мирзиёев 3 август куни ижодкорлар зиёлилари билан ўтказилган учрашувда бугунги кун эстрада ижодкорлари фаолиятини кескин танқид қилиб, уларнинг кўплари тўйга ўралашиб қолганини, унвон олгунча елиб-югуриб, унвонли бўлгач, уни оқламаётганини очиқ-ойдин гапирди.\n“Бизнинг халқимиз – санъатсевар халқ, ўзи севган, ёқтирган ижрочиларни нафақат телевизор ёки саҳнада, балки ўзининг яхши кунларида, тўй-ҳашамларида ҳам кўргиси келади. Буни ҳаммамиз тўғри тушунамиз. Минг афсуски, бугунги эстрада хонандаларининг аксарияти ҳали Янгийўлга, ҳали Шовотга, ҳали Янгиқўрғонга, ҳали Чироқчига тўйга қатнаш билан овора. Бошқа бирон масала билан иши йўқ.\nАлбатта, санъаткорда ҳам оила, бола-чақа бор, уларнинг ҳам ҳаётий эҳтиёжлари бор. Буниям тўғри тушунамиз. Лекин ижодни пулга, мол-дунёга алмаштирган одамдан санъат шафқатсиз ўч олади. Охир-оқибатда ҳар қандай ёрқин истеъдод ҳам сўниб, эл-юрт назаридан қолади”, дейди Президент.\nПрезидент Шавкат Мирзиёев кўплаб учрашувларда республика ҳаётида рўй бераётган ҳар бир воқеа-ҳодисадан хабардорлигини, вақти-вақти билан муаммоларга ечим топилишини, ундан ҳеч нарсани яширишнинг ҳожати йўқлигини бот-бот такрорлайди. Бундан санъат соҳаси, хусусан телеканалларда эфирга узатилаётган бемаза клиплар, маъно-мазмунсиз қўшиқлар ҳам мустасно эмас. Давлат раҳбари ижодкорларнинг бугунги фаолиятига назар ташлар экан, ТВ орқали эфирга узатилаётган айрим клиплар ёшларга салбий таъсир кўрсатишини алоҳида таъкидлади:\n“Шу ўринда, яна бир масалага сизларнинг эътиборингизни қаратмоқчиман. Гап санъаткор одоби, уларнинг юриш-туриши, кийиниш маданияти, муомаласи билан бошқаларга, энг аввало, ёшларимизга ўрнак бўлиши зарурлиги ҳақида бормоқда.\nАфсуски, бугун телевидение орқали берилаётган баъзи клипларни оила, фарзандлар даврасида томоша қилиб бўлмай қолди. Ҳар бир ҳаракатида ғарбга тақлид сезилиб турадиган, очиқ-сочиқ кийинган ёшларни кўриб, наҳотки шулар ҳам бизнинг фарзандларимиз, бизнинг миллатимиз вакиллари бўлса, деб ўйлаб қоласан киши”.\nПрезидент нутқи давомида “Ўзбекистон халқ артистлари” клубини ташкил этиш таклифини билдирди.\n“Албатта, бундай муаммолар санъатни муқаддас деб биладиган устоз ижодкорларимизни ҳам қийнаётгани табиий. Шундан келиб чиққан ҳолда, “Ўзбекконцерт” қошида “Ўзбекистон халқ артистлари” клубини ташкил этсак, нима дейсизлар?\nУшбу клуб аъзолари мунтазам йиғилишиб, юртимиз ва жаҳон санъат оламида юз бераётган ижодий жараёнларни муҳокама қилиб борса, юқорида тилга олинган камчилик ва муаммоларни ечиш, ёш истеъдодлар тарбияси, маданиятимизни равнақ топтириш бўйича янги ғоя, ташаббус ва таклифлар билдириб борса, ўйлайманки, фойдадан холи бўлмасди. Клубнинг энг фаол аъзолари бўлган Халқ артистларини йил якуни бўйича эътироф этиб, рағбатлантириб боришни ҳам йўлга қўйиш лозим”.\nШавкат Мирзиёев ҳаммасини жуда яхши билади. Ҳатто, аксарият хонандалар лицензия учун тўланадиган пулни битта тўйнинг ўзидан топа олишини ҳам. Бу мавзуда гапираркан, уларнинг солиқлардан озод қилинишларига яраша жавоб бўлмаётганига тўхталди.\n“Сизларга маълумки, собиқ иттифоқ ҳудудидаги бошқа давлатлардан фарқли ўлароқ, фақат Ўзбекистонда эстрада ижодкорлари аҳолига маданий хизмат кўрсатишдан топадиган даромадлари бўйича солиқ тўлаш мажбуриятидан озод қилинган. Айтайлик, хонандаларимиз ўзининг гастроль-концерт фаолиятини амалга ошириш учун бир йилда бир марта белгиланган тартибда маълум миқдордаги маблағни тўлаб, лицензия олади. Бўлди. Бошқа солиқ йўқ. Аксарият қўшиқчилар мана шу лицензияга тўлайдиган пулини битта тўйда топиши ҳам сир эмас.\nКимда-ким бу соҳаларга фақат пул ишлаш, фақат иқтисодий фойда кўриш мақсадида кираётган бўлса, улар, марҳамат, тадбиркорлик, бизнес соҳасига борсин. Мана, бу борада қанча-қанча имконият ва имтиёзлар яратиб беряпмиз – шу соҳага ўтиб ишласин. Лекин ижодий ишларга аралашиб, ўзини ҳам, санъат деган муқаддас тушунчани ҳам беобрў қилмасин. Буни ҳеч ким ҳеч қачон унутишга ҳаққи йўқ”.


Мексикада метрокўприк қулади – қурбонлар сони ортмоқда - 04.05.2021, Sputnik Ўзбекистон\nМексикада метрокўприк қулади – қурбонлар сони ортмоқда\nМексика пойтахти Мехикода метрокўприк қулаши оқибатида ҳалок бўлганлар сони 23 нафарга етди. Бу ҳақда “El Universal” нашри шаҳар раҳбари сўзларига таянган... 04.05.2021, Sputnik Ўзбекистон\nМексика пойтахти Мехикода метрокўприк қулаши оқибатида ҳалок бўлганлар сони 23 нафарга етди. Бу ҳақда “El Universal” нашри шаҳар раҳбари сўзларига таянган ҳолда хабар бермоқда.Маълум қилинишича, касалхоналарда оғир жароҳат билан етти киши бор.Аввалроқ маҳаллий ҳукумат кўприк қулаши оқибатида 20 киши қурбон бўлгани, 70 нафардан зиёд киши жабрлангани ҳақида хабар қилганди.\nвидео, мексика, метро, мултимедиа\nМексика пойтахти Мехикода метрокўприк қулаши оқибатида ҳалок бўлганлар сони 23 нафарга етди. Бу ҳақда “El Universal” нашри шаҳар раҳбари сўзларига таянган ҳолда хабар бермоқда.\nМаълум қилинишича, касалхоналарда оғир жароҳат билан етти киши бор.\nАввалроқ маҳаллий ҳукумат кўприк қулаши оқибатида 20 киши қурбон бўлгани, 70 нафардан зиёд киши жабрлангани ҳақида хабар қилганди.


“У” МУСУЛМОНГА ЎХШАЙДИ | .:: Vakillik.uz\nHome Мақолалар “У” МУСУЛМОНГА ЎХШАЙДИ\n“У” МУСУЛМОНГА ЎХШАЙДИ\nعن ابن عمر رضي الله عنهما عن النبي صلى الله عليه وسلم قال:” إن من الشجر شجرة لا يسقط ورقها وإنها مثل المسلم حدثوني ما هي ؟ قال فوقع الناس في شجر البوادي ، قال عبد الله فوقع في نفسي أنها النخلة فاستحييت ، ثم قالوا حدثنا ما هي يا رسول الله ؟ قال : هي النخلة ” .\nИбни Умар розияллоҳу анҳумодан ривоят қилинади. Набий соллаллоҳу алайҳи васаллам дедилар: “Дарахтлардан бир дарахт бор. Унинг барги тушмайди ва у мусулмонга ўхшайди. Айтингларчи у қайси дарахт? Саҳобалар Бавадий (Муздалифа ва Мино водийсининг ўртасидаги) дарахтлари деб ўйладилар. Абдуллоҳ ибни Умар розияллоҳу анҳумо айтадилар: мени фикримга у хурмо дарахти эканлиги келдию бироқ, айтишга уялдим. Сўнг саҳобалар эй Аллоҳнинг росули ўзингиз айтинг у қайси дарахт? дейишди. Набий соллаллоҳу алайҳи васаллам: у хурмо дарахти дедилар”. (Имом Бухорий ривояти)\nУшбу ҳадиснинг шарҳи қуйидагича: Кунларнинг бирида Росулуллоҳ соллаллоҳу алайҳи васаллам бир неча саҳобалари билан ўтирган эдилар. -У саҳобалар орасида Абу Бакр, Умар, Абу Ҳурайра, Анас ибн Молик ва Абдуллоҳ ибн Умар розияллоҳу анҳум ажмаинлар бор эди. Росулуллоҳ соллаллоҳу алайҳи васалламнинг олдиларига хурмодан бир шингил келтирилди. Уни ея туриб, ушбу оятни ўқидилар: “У худди бир яхши дарахтга ўхшайдир. Унинг асли собит турадир. Шохлари эса, осмонда. Робби изни ила ҳар доим меваларини бериб турадир”. (Иброҳим сураси 24-25 оятлар)\nСўнг саҳаболарга қараб, мазкур ҳадисдаги саволни бердилар. Шунда саҳобалар водийлардаги дарахтларни бирин кетин айта бошладилар. У бу дарахт дейишди росуллуллоҳ “йўқ” дедилар, у дарахт дейишди росуллуллоҳ “йўқ” дедилар. Саҳобалар топаолишмагач эй Аллоҳнинг росули ўзингиз айтинг у қайси дарахт? дейишди. Набий соллаллоҳу алайҳи васаллам: “у хурмо дарахти” дедилар.\nУламолардан нима учун мусулмон кишисини хурмо дарахтига ўхшатилди деган саволга қуйидагича жавоб берганлар: Хурмода кўп яхшиликлар бўлгани учун ҳам мусулмонга ўхшатилди.\nМасалан: Хурмо доимо соя беради ва соясидан кишилар фойдаланади, меваси ширин, мевасидан у, довчалик пайтида бўлсин, хўл ёки қуриган бўлсин барча ҳолатида ҳам инсонлар еб роҳатланадилар кўп яшайди, кўкарганидан то қуригунча мева беради, унинг барги ёзда ҳам қишда ҳам тушмайди, ундан ёшу-қари фойдаланади. Шунингдек, унинг барги ҳайвонлар учун емиш, қуригандан сўнг ундан кўп нарсада фойдалинади, масалан: тўсин қилинади ёки ўтин сифатида ишлатилади. Демак хурмо дарахтида шунга ўхшаш кўплаб фойдалар бор.\nМусулмонни ушбу дарахтга ўхшатилишидан мақсад ҳам шунда. Мусулмон киши нафақат ўзи яхши инсон бўлади, балки ўзгаларага ҳам қўлидан келгунича яхшилик қилади. Масалан: бир инсонга қарз бериб туриши, мискин ва фақир кишиларга моддий ёрдам қилиши, етимпарвар бўлиши, силаи раҳм ва қўшниларга қўлидан келгунича моддий ёрдам қилиши. Буларнинг барчаси унинг моддий томондан ўзгаларга манфаъати бўлса. Иккинчи томондан маънавий манфаъат ҳам етказувчи бўлади. Масалан: ўзгаларни ёмонликдан қайтаради ва яхшиликка етаклайди, ҳалол бўлишга ҳаракат қилиб, ҳаромдан юз ўгиради, доимо покиза юриб нажосатлардан ўзини асрайди, намоз, Қуръон ўқийди, доимо зикр қилиш билан ўзгаларга ижобий таъсир кўрсатади. Қўйинки то кучдан, тилдан қолгунича ёшу-қарига фойдаси етади.\nДемак, мусулмон киши деганда: ҳар қандай инсон у муслмон бўлсин ёки бошқа динда, у соғлом бўлсин ёки бемор, у аёл бўлсин ёки эркак, у ёш бўлсин ёки кекса ва қандай миллат бўлишидан қатъий назар ўзгаларга доимо фойдаси етиб турадиган киши тасаввур қилинар экан. Асли Ислом ва мусулмон шудир.\nБугун юртимизда кишилар маънавий ва моддий курашаётган балога қарши биз мусулмон ўлароқ нима қиляпмиз? Қайси томонлама мусулмонлигимизни кўрсата оляпмиз? Бой бўлсак моддий ёрдам қилаяпмизми? Илм аҳли бўлсак, уйда бўлсакда зиё тарқатаоляпмизми? Мусулмон ўлароқ борига сабр қилаоляпмизми? Тижоратчи бўлсак, кишилар қийналиб турган бир пайтда енгиллик қилиб беряпмизми?\nЁки буларнинг акси бой бўлсакда, саховат нима эканлигини ҳали ҳамон унитиб қўйганмизми? Илм аҳли бўлсакда, менга нима ўзлари билади деб, билганимизни яшириб ўтирибмизми? Мусулмон бўлсакда, бу синовли кунларда сабрни унитиб, Аллоҳга ҳаётимиз ва турмишимиздан нолияпмизми? Тижоратчи бўлсак, ана пул ишлашни вақти келди деб, инсонларнинг машаққатли кунларида янада уларнинг шароитини қийинлаштириб роҳатланаяпмизми?\nАзизларим! Бу синовли кунларда яхшилик улашишда ва тарқатишда кимлигимизни яна бир карра кўрсатишимиз, юқоридаги ҳадисдаги мусулмонга ўхшаш ёки ўхшамаслигимизни кўрсатиб беради.\nАллоҳ барчаларимизни ўзимиз ва ўзгаларга фойдаси етадиган бўлишимизда мададкор бўлсин.\n“Шайх Зайниддин” жомеъ масжиди имом хатиби


«Аёлинг бир тожик билан…» - Huquq.uz\nҚонунчиликда барча муаммоларга ечим бор. Аммо айримлар масалани ўзича ҳал қилишга уринади. Оқибатда ўзи қонунбузарга айланиб қолади. Ўттиз тўрт яшар У.Р. ҳам рашк туфайли қотилликка қўл урди.\nУ турмуш ўртоғи Ш.К. билан ўн йил турмуш кечирди. Икки фарзандли бўлишди. Биргаликда Россияга қатнаб ишлашарди.\n2020 йилнинг февраль ойида бирга йўлга чиқишди. Чегарада У.Р.нинг Россияга кириши тақиқлангани аниқланди. У ортга қайтишга мажбур бўлди. Турмуш ўртоғи бу ёғига сафарини ёлғиз давом эттирди. Маълум муддат номаълум сабабларга кўра аёли билан телефон орқали боғлана олмаган У. хавотирга тушди. Такси ҳайдовчисига, уларни кутиб олиши керак бўлган холасига бир неча марта телефон қилди. Ниҳоят бир ҳафтада аёли холасининг ёнига етиб борди.\nОрадан маълум муддат ўтгач, холаси қўнғироқ қилиб, Ш. ёмон йўлга кириб кетгани, бир тожик йигит илакишиб юрганини айтди. У.нинг қалбига ғулғула тушди. Аёлига телефон қилиб, ортга қайтишини талаб қилди. Бироқ шу орада бошланган пандемия туфайли Ш. уйга қайтолмади. Бу ёқда эса холадан хабарлар келишда давом этаверди. У. аёлига қўнғироқ қилиб, уйга қайтишини, уни кечиришини айтишни канда қилмади. Охири Ш. қайтмаслигини, болаларини ҳам Россияга олиб кетишини билдирди.\nУ. аёли билан ажрашиш ҳақида судга мурожаат қилди. Ш. йил охирида Россиядан қайтиб келди. У. аёлини кутиб олиш учун отаси билан вокзалга борди. Бироқ Ш. бирга яшамаслигини айтиб, ота уйига кетди. Шу орада суд эр-хотинни қонуний ажратди.\nУ.нинг фарзандларини ўзида олиб қолиш учун қилган ҳаракатлари фойда бермади. Болалар онада қоладиган бўлди. У. дам олиш кунлари фарзандлари билан учрашиб туриш ҳуқуқини қўлга киритди.\nУ.нинг қалбида собиқ турмуш ўртоғига нисбатан нафрат аланга ола бошлади. Хиёнат қилганига қарамай кечиришга, бирга яшашга рози бўлиб келган йигит учун энди уни ўлдириш бош мақсадга айланган эди. Ўзининг судда билдиришича, бир гал фарзандларини уйига олиб келганида болалари онаси уларга ёмон муносабатда бўлишини, уришини айтишган. Бу У.нинг қалбидаги оловни гуруллатиб юборган. Шу кеча фарзандлари билан қолиш ўрнига пичоқ кўтариб, Ш.нинг ота уйи томон йўл олади. Ҳовлисининг деворидан ошиб ўтиб уйга киради. Ярим тунда ҳовлида ухлаб ётган Ш. ва унинг ёнида ётган онаси Г.нинг бир неча жойига пичоқ уради. Шу орада қўшнилар ҳам шовқинни эшитиб, ёрдамга ошиқадилар. Ш. шу ерда вафот этади. Агар қўшнилардан бири етиб келмаганида У. қайнонасининг ҳам қотилига айланиши мумкин эди.\nВаҳоланки, У. билан Ш. қонуний ажрашган. Ҳар бири хоҳишига кўра яшаш ҳуқуқига эга эди. У. туфайли иккита норасида етим бўлиб қолди. Биз бошқалар ушбу оила фожиасидан ибрат олишини, аввало ўзаро ишонч ва ҳурмат асосида яшашини, келишмовчиликларни қонуний асосда ҳал қилишини, ақл билан иш кўришини сўраб қоламиз.


Форекс/Forex - видео | MetaTrader 5 савдо терминали\nMetaTrader 5 терминали билан ишлаш бўйича ўргатувчи видео\nМазкур саҳифада савдо қилишга замонавий молиявий дастурий таъминот - MetaTrader 5 терминали ёрдамида ўргатиш учун мўлжалланган видеороликлар тақдим этилган.\nMeta Trader 5 - бутун дунёдаги трейдерлар ўртасида Forex, CFD ва Фьючерс бозорларида энг машҳур интернет-трейдинг дастурининг бешинчи версиясидир.\nМазкур видеоматериаллар сизга MetaTrader 5 терминалида савдо қилишнинг асосий тамойилларини ўзлаштиришга ёрдам беради, бу терминал молия бозорларида савдони ташкил этиш учун энг яхши воситалардан бири ҳисобланади.\nЎргатувчи дарслар ёрдамида сиз энди иш бошловчи трейдернинг бутун йўлини босиб ўтасиз: MetaTrader 5 савдо платформасини ўрнатишдан бошлаб то терминалнинг турли асбобларидан фойдаланишгача ва савдо операцияларини амалга оширишгача.\nЎргатувчи дарс сизга шахсий компьютерингизга MetaTrader 5 савдо терминалини осонгина ўрнатишга имкон беради. Бундан ташқари бу биринчи видео-дарс бўлиб, ундан сиз Forex валюта бозорида ўз тарихингизни бошлашингиз мумкин.\nМазкур дарс ёрдамида савдо платформаси параметрларини созлаш тўғрисида кўпроқ ахборот олишингиз мумкин. Шунингдек мазкур видеоролик сизга MetaTrader 5 терминалини сизнинг одатларингиз ва савдо услубингизга мослаб созлашга имкон беради.\nГрафиклар ва улар билан ишлаш\n"Графиклар ва улар билан ишлаш" видеоролиги сизга MetaTrader 5 савдо терминалида молиявий воситаларнинг графиклари билан ишлаш тўғрисида кўпроқ билиб олишга имкон беради. Графикларни ўрганиш Forex бозорида ишлашнинг моҳиятини чуқурроқ ўзлаштиришга ва молиявий воситаларнинг ҳаракати йўналишининг ўзгариши сабалларини ҳамда уларнинг боғланишини тушунишга ёрдам беради.\nСавдо - позициялар ва ордерлар\n"Савдо - позициялар ва ордерлар" видеоролиги MetaTrader 5 савдо терминалида бозор ордерлари ёрдамида очиқ позициялар механизмини муфассал кўриб чиқишга ёрдам беради. Мазкур видеороликни ўрганиш натижасида олинган билимлар сизга ўзингиз берган шартлар асосида халқаро валюта бозорида савдо операцияларини осонлик билан амалга ошириш имконини беради.\n"Бозорни кузатиш" дарчаси\n"Бозорни кузатиш" видеоролигини ўрганишда сиз "Бозорни кузатиш" хизматчи дарчаси тўғрисида кўпоқ ахборот оласиз, бу дарчада MetaTrader 5 савдо терминалида ишлаш учун керакли асбобларнинг бутун бир рўйхати бор. "Бозорни кузатиш" дарси туфайли сиз тикларнинг графиклари, молия воситалари котировкалари ва савдо графиклари билан ишлашни ўрганиб оласиз.\nМаълумотлар дарчаси ва индикаторлар билан ишлаш\nМазкур ўргатувчи видео ёрдамида сиз индикаторлардан фойдаланиш механизмларини ва маълумотлар дарчаларини муфассал кўриб чиқишингиз мумкин бўлиб, улар индикаторларнинг қийматларини кузатиш ва таҳлил қилиш ишини соддалаштиради. Савдода индикаторларнинг фойдаланиши Форекс молия бозорида ишлашни анча соддалаштириши мумкин.\nЎргатувчи дарс "Навигатор" дарчаси билан ишлашга бағишланган бўлиб, у MetaTrader 5 савдо терминалининг турли хил имкониятларидан тез фойдаланишга имкон беради. "Навигатор" дарчасидан фойдаланиш барча иловалардан тез фойдаланишни таъминлаб, сизнинг трейдингизни енгиллаштиради ва соддалаштиради.\nАсбоблар: Савдо ва Тарих\nМазкур ўргатувчи дарс ёрдамида сиз кўп функционалли "Асбоблар" дарчасининг "Савдо" ва "Тарих" иловалари тўғрисида кўпроқ ахборот олишингиз мумкин. "Асбоблар" - энг турлича йўналишдаги ва вазифадаги бир неча иловага эга бўлган дарча бўлиб, ундан фойдаланиш сизга ҳақиқий вақт режимида бозордаги ҳолатни кузатишга, шунингдек трейдинг ва умуман бозор тўғрисидаги савдолар тарихини кўздан кечиришга имкон беради.\nМазкур дарсда тақдим этилган видеоматериал график асбобларга ва улардан MetaTrader5 терминалида самаралиши фойдаланишга бағишланган. MetaTrader5 савдо терминали яхши маълум бўлган график асбоблардан ҳам фойдаланишни таклиф этади. Мазкур видео улардан трейдингда фойдаланишнинг ижобий ва салбий жиҳатлари тўғрисида ҳикоя қилади.\nИшчи соҳани созлаш\nМазкур ўргатувчи дарс сизни MetaTrader5 савдо терминалида ишчи соҳани тўғри созлашга ўргатади. Мазкур ролик туфайли ишчи соҳани максимал даражада қулай ва оддий қилиб қуришингиз мумкин ва шу билан Форекс валюта бозорида ўз савдоингизни яхшилашингиз мумкин.


Таваллуд топган сана: 9 sentyabr 1922 йил\nВафот этган сана: 1 aprel 2003 йил\nЎзбек адабиёти тарихида шундай ёзувчилар борки, улар ўз ижодини болаларга бағишлаб бошлайдилар-у, вақти келиб, ҳаёт ташвишлари ва шодликларига чуқур шўнғиб, катталар учун ҳам қалам тебратишни бошлашади.\nСуннатилла Анорбоев катталар учун ёзиб, болалар адабиётига қайтиш, асарларни янада моҳирона ва чуқур ёзиш учун ўз услубини чарҳлаган. У болаларнинг нозик дунёсини ҳис қила олган ва уларнинг гўзал ва ақл бовар қилмас қалбини ифода эта олган.\nУ катталар учун “Оқсой”, “Сайли” каби романлар, болалар учун “Тўрткўзнинг бошидан кечирганлари” қиссасини ёзган.\nСуннатилла Анорбоев 1922 йилнинг 9 сентябрида кўҳна Туркистоннинг Қарноқ қишлоғида таваллуд топган. Иккинчи жаҳон урушидан қайтгач, Низомий номидаги Тошкент давлат педагогика институтида таҳсил олган. Ўқишини тамомлагач, Нашриётларда фаолиятини бошлайди.\nУнинг асарларида одамларнинг чорвачилик ва овчилик ҳаёт тарзи кўп ифодаланган, шу билан бирга, у турли ёрқин тимсоллардан фойдаланган – унинг қаҳрамонлари бетакрор ва ўзига хосдир. Шунингдек, у инсонларни табиат бойликларини сақлашга чорлаган.\n“Оқсой”, “Тўрткўзнинг бошидан кечирганлари”, “Сулаймон овчи ва унинг ити ҳақида”, “Мусича билан қалдирғоч қиссаси”, “Сузиб борар архарлар” – ушбу барча асарлар инсонларнинг кўчманчи ва чўпонлик ҳаёт тарзи ҳақида сўзлайди.\nУнинг “Тўрткўзнинг бошидан кечирганлари” ҳикояси кўп маротаба нашрдан чиққан ва болалар орасида катта шуҳрат қозонган. С.Анорбоев мазкур ҳикоя ўқувчини нафақат ҳайвонот олами билан балки, тўғрилик, мардлик ва софдиллик сингари юксак инсоний фазилатларни тарғиб этиши ҳақида ёзган. Ҳикоя қаҳрамонлари Тўрткўз, Олапар ва Кўппак одам тилини тушунади. Тўрткўздан фарқли жиҳати, Кўппак меҳрсиз ва ҳудбин, шунинг учун Кўппак китобхонда ёқимсиз турли салбий сифатларни намоён этади, Тўрткўз эса ҳавас ҳиссини уйғотади. Тўрткўз онаси Олапарга ўз подасини бўрилардан ҳимоя қилишда ёрдам беради. Тўрткўзга хос фазилатлардан яна бири мақтанишни билмаслигидир. Қоравойнинг дўстлари уни энг зўр бўрибосар, жасур, довюрак ва кучли дея олқишлаганларида ҳам мағрурланиб кетмайди.\nАдибнинг “Сузиб борар архарлар” номли янги қиссасида эса профессор Азиз Нуриевич ва Қўчқор ҳамда Тўрабек ва Раббимовлар ўртасидаги зиддият тасвири орқали табиатни асраш ғояси илгари сурилади. Табиатни асраш ҳамиша инсоният олдидаги асосий масалалардан бири бўлиб келган. Ушбу муаммони болаларнинг билим савияси ва ҳаётий тажрибасига мос тарзда қўйиш ёзувчидан бадиий маҳорат билан бирга, кичкинтойлар психологиясини ҳам пухта билишни талаб этади. Қиссани ўқиб, ёзувчининг ана шу масъулиятни чуқур ҳис қилган ҳолда қалам тебратганини сезиш қийин эмас.\nСуннатилла Анорбоев нафақат ҳаёт ва табиат ҳақида, балки “Баҳс” ва “Қўрқоқ” ҳикояларини ҳам ёзган бўлиб, улар бошланғич синф ўқувчиларининг ўқиш китобига киритилган.\nАдабиётга қўшган ҳиссаси учун “Ўзбекистон Республикасида хизмат кўрсатган санъат арбоби” унвони билан мукофотланган. 1999 йили “Эл-юрт ҳурмати” орденига сазовор бўлган.\n2003 йил 1 апрель куни 81 ёшида вафот этган.


Наманганда абитуриентлар номидан тестга кирган уч нафар талаба ушланди\n07:32 / 07.08.2019\nАйни кунларда Наманган шаҳридаги “Баркамол авлод” спорт мажмуасида ташкил этилган павильонда вилоятдаги олий таълим муассасаларига 2019-2020 ўқув йили учун тест синовлари ўтказилмоқда.\nЖурналист Оқилхон Дадабоевнинг хабар беришича, тест синовларини қулай ва адолатли, шаффоф тарзда ташкил этилиши учун тегишли мутасадди ташкилотлар томонидан етарли даражада шарт-шароитлар яратилди.\nБироқ, шу йилнинг 3 август куни Давлат хавфсизлик хизмати Наманган вилояти бошқармаси ҳамда вилоят ички ишлар бошқармаси ҳамкорлигида ўтказилган тезкор тадбир давомида “Баркамол авлод” спорт мажмуаси павильонига сохта ҳужжатлар билан (биометрик паспортдаги ва тест синовларига кириш учун ДТМ рухсатномасидаги расмларни алмаштириб) “мижоз” абитуриентнинг ўрнига “калла” сифатида кираётган 3 нафар талаба, яъни Тошкент ахборот технологиялари университети, Наманган давлат университети ва Наманган муҳандислик технология институтининг талабалари аниқланди. Бу “уддабурон” учовлон ҳукуматнинг 2017 йил 20 июндаги 393-сонли ва 2018 йил 3 апрелдаги 261-сонли қарорлари билан тасдиқланган Низом талабларини қўпол равишда бузганлиги сабабли тест синовларидан белгиланган тартибда четлатилди.\nЎрганиш давомида абитуриентларни ноқонуний йўллар билан ўқишга киришини ташкиллаштирган шахс - 1985 йилда туғилган, Норин туманида яшовчи А.К.Д. эканлиги аниқланди ва у тезкор тадбир давомида қўлга олинди.\nАниқланишича, А.К.Д. “мижоз” абитуриентларни 3 минг 500 АҚШ доллари эвазига ўқишга киритиб қўйишни ваъда қилган. “Калла” бўлишга сўз берган “учар” талабаларга уларга бириктирилган “мижоз” шартнома асосида ўқишга кирса 800 АҚШ доллари, “грант”га кирадиган бўлса 1 минг 200 АҚШ доллари беришини айтади. Рейд натижасида айрим “калла”ларга тест куни “мижоз”нинг сохта паспорти ва рухсатномаси билан бирга келишилган пулларни берганлиги аниқланди.\nҲозирда мазкур ҳолат юзасидан фуқаро А.К.Д.га нисбатан тегишли ҳуқуқни муҳофаза қилиш идораси томонидан Ўзбекистон Республикаси Жиноят кодексининг тегишли моддалари билан жиноят иши қўзғатилди.


“Улфатлар”да қуртлаган гўштдан таом тайёрландими? - zarnews.uz\n“Улфатлар”да қуртлаган гўштдан таом тайёрландими?\nКеча ижтимоий тармоқлар ва интернет сайтларда Самарқанд шаҳридаги кафелардан бирида қуртлаган гўштдан тайёрланган таом ҳақида хўрандалар томонидан тасвирга олинган видеоролик тарқалди.\nУнда мазкур ҳолат Самарқанд шаҳридаги “Улфатлар” кафесида юз берганлигини қайд этилган.\nЎрганиш натижалари юзасидан Самарқанд вилояти давлат санитария-эпидемиология назорати маркази маълумотномасида қайд этилишича, ресторанда санитар тозалаш ишлари сифатли ўтказилмаганлиги, технологик ва совуткич ускуналари маҳсулот қолдиқларидан тўлиқ тозаланмаганлиги, иш анжомларининг ишлатилиши бўйича санитария қоида ва меъёр талабларида белгиланган тартибда маркеровкаланмаганлиги, ошхона анжомларини, хўррандалар идиш-товоқларини ювиш ва овқат тайёрлаш битта хонада ташкил этилгани аниқланди ва ушбу камчиликларни бартараф этиш юзасидан тегишли тавсиялар берилган.\nРесторандаги озиқ-овқат хом ашё маҳсулотлари ва тайёрланган таомлар сифати ўрганиб чиқилганда органолептик сифати бузилган, ҳашаротлар ва зараркунандалар билан ифлосланган маҳсулотлар аниқланмаган. Шу билан бирга мавжуд хом-ашё ва тайёр маҳсулотларнинг сифати ва хавфсизлик кўрсаткичларини текшириш учун намуналар олинган.


Икром Алибоевнинг мухлисларга хати – LOKOMOTIV\nИкром Алибоевнинг мухлисларга хати\nЯқиндагина “Сеул” таркибига кўчиб ўтган Икром Алибоев ўзининг инстаграмида мухлисларга хат ёзди.\nҲурматли мухлислар, дўстларим, акаларим!\nМен футболга меҳр қўйганимдан бери футбол клуби Ўзбекистон чемпионати ва Кубогида ғолиб чиқиш, Осиё чемпионлар лигасида юртимиз шарафини ҳимоя қилиш, Ўзбекистон миллий терма жамоаси сафида ватанимни ҳимоя қилишни ўз олдимга мақсад қилиб қўйган эдим. Мана болаликдаги орзуларим рўёбга чиқиб кўплаб совринларни қўлга киритдим. Болалагимда кумирларим бўлган футболчилар ёнида катта бўлдим, улардан сабоқ олдим, билмаганларимни ўргандим. “Локомотив” жамоасида бир оила, ака-укалардек катта бўлдим. Бу инсонлар олдида бир умр қарздорлик ҳисси мени тарк этмайди. Клуб рахбарияти, футболчилар, мураббийлар, стадион ва клуб ишчилари ҳамда мухлислар билан ўтказган 5 йил мен учун энг қадрли, ёқимли давр бўлиб қолади.\nФутболчи ҳудди саёҳатга чиққан сайёҳ каби кўтарилиш, пастга тушиш, кутилмаган ўзгаришлар, ўйинда ўсиш, пасайиш, жароҳатлар, мағлубият ва ғалабалардан иборат. Энг асосийси инсонийлик фазилатини йўқотмаслик жуда муҳим.\nБир неча ҳафта олдин мени ҳаётимда катта ўзгариш бўлди. Болаликдаги орзуларимдан бири амалга ошди. Бунинг учун аввало Яратганга, кейин “Локомотив” рахбариятига ўз миннатдорчилигимни билдираман. Мен ва қадрдон клуб ўртасида ўзаро олийжаноблик натижасида мен “Сеул” клуби футболчисига айландим. “Аlibaev” номли футболка энди қизил-яшиллар сафини тарк этмоқда. Мен бир оиладан бошқа оила сафига бориб қўшилиш арафасидаман. Қадрли мен учун азиз инсонлар, мен эришган барча ютуқлар замирида сизнинг мехнатингиз, қўллаб-қувватлашингиз ётибди. Сизлар билан хайрлашмайман, сизлар билан кўришгунча деб қоламан. Қаерга бормай, мен “Локомотив”нинг бир бўлаги, “Локомотив” эса менинг бир бўлагим бўлиб қолади.\nСизларга чуқур эҳтиром билан, Икром!\nЖамшид Искандеров - "Локомотив" футболчиси